Daya saing negara turun, Ismail Sabri gagal, dakwa Guan Eng

Pengerusi DAP Lim Guan Eng mendakwa penurunan mendadak kedudukan Malaysia dalam daya saing peringkat global tahun ini membuktikan Perdana Menteri Datuk Seri Ismail Sabri Yaakob, gagal melakukan tadbir urus dengan baik.

Menurutnya penurunan daya saing Malaysia memperkukuhkan keperluan untuk mengambil perhatian tentang kekurangan kecekapan, kepastian, konsistensi dan kejelasan tadbir urus untuk menggantikan kelemahan, kekeliruan dan “flip-flop” dalam dasar yang ketara.

“Penurunan mendadak Malaysia kepada kedudukan ke-32 dalam Kedudukan Daya Saing Dunia (WCR) oleh Institut Pembangunan Pengurusan Antarabangsa (IMD) 2022, turun sebanyak tujuh tangga daripada kedudukan ke-25 pada 2021 merupakan amaran jelas tentang kegagalan tadbir urus yang baik oleh pentadbiran Ismail Sabri.

“Kerajaan harus bangun daripada tidur dengan mewujudkan Dana Penstabilan Harga dan Stok Penampan bagi komoditi penting untuk mengurangkan kadar kenaikan dan pergerakan harga,” katanya dalam kenyataan hari ini.

Terdahulu IMD dalam laporan 2022 menyatakan Malaysia berada di kedudukan ke-32 dalam WCR, turun tujuh kedudukan daripada tempat ke-25 pada 2021.

Dalam satu kenyataan, IMD berkata Thailand (ke-33 daripada ke-28) dan Indonesia (ke-44 daripada ke-37) juga masing-masing merosot ke bawah kedudukan mereka, didorong oleh pembukaan semula ekonomi yang perlahan selepas Covid-19 berbanding Kesatuan Eropah (EU) dan Amerika Syarikat (AS).

Rantau Asia juga menyaksikan China turun satu anak tangga kepada 17 daripada 16, mengembalikan arah aliran meningkat kukuh China dalam beberapa tahun kebelakangan ini.

Namun begitu, China masih mendahului ekonomi Asia-Pasifik bersama Singapura (ketiga), Hong Kong (kelima) dan Taiwan (ketujuh).

Singapura menduduki tempat ketiga, meningkat daripada kelima, menikmati kedudukan teratasnya di rantau ini. Pemulihannya berpunca daripada peningkatan yang ketara dalam ekonomi domestik (pertama daripada ke-15), pekerjaan (ketiga daripada ke-18), kewangan awam (keenam daripada ke-12) dan produktiviti dan kecekapan (kesembilan daripada ke-14).

Mengulas lanjut, Guan Eng berkata pemansuhan AP import makanan tidak seharusnya diikuti dengan peningkatan birokrasi yang memperlahankan masa pemprosesan.

Selain itu, katanya subsidi harus segera diagihkan dan tidak ditangguhkan seperti subsidi penternak ayam.

“Kekurangan tenaga kerja telah menghantui banyak perniagaan dengan banyak syarikat beroperasi di bawah kapasiti. Jika ini tidak diselesaikan dengan segera, pertumbuhan ekonomi akan terjejas teruk,” katanya.


Gempa bumi kuat di Indonesia turut sampai ke Malaysia

Gempa bumi kuat di Utara Sumetera, Indonesia pada jam 10.59 malam tadi turut dirasai sehingga sampai ke Malaysia.

Menurut Jabatan Meteorologi Malaysia (METMalaysia), gegaran kuat gempa bumi menyebabkan beberapa negeri di Malaysia turut merasai gegaran kuat tersebut pada kedalaman 86 kilometer.

Ketua Pengarah METMalaysia, Muhammad Helmi Abdullah mengesahkan gempa bumi itu berlaku pada jarak 84 kilometer barat daya dari Padang Sidempuan, Indonesia.

Katanya, gegaran di negara jiran itu mungkin turut dirasai di beberapa negeri di Malaysia.

“Gegaran mungkin dirasai di Perak, Selangor, Kuala Lumpur, Putrajaya, Negeri Sembilan, Melaka dan Johor,” katanya menurut laporan media.

METMalaysia turut memaklumkan tiada ancaman tsunami kepada Malaysia susulan gempa yang berlaku.

Sementara itu, Bernama pula melaporkan semakan di laman sosial Twitter pula mendapati pengguna dari pelbagai lokasi turut merasai gegaran malah ada yang mengongsikan tangkap layar amaran awal gempa bumi dari sistem Android.

Antara reaksi mereka ialah menyoal kesahihan insiden itu.

“Semoga selamat dan baik-baik saja bagi yang terkesan dengan gempa bumi itu,” ciap seorang pengguna akaun Twitter.

Seorang lagi menciap “Rumah aku dah lah tinggi, boleh rasa gegaran tadi”.


Jangkitan naik, kes aktif melonjak

Jangkitan harian Covid-19 di seluruh negara kembali melonjak apabila dalam tempoh 24 jam semalam (11 Mac 2022), sebanyak 32,800 kes baharu dilaporkan berbanding 30,787 kes pada Khamis.

Jumlah itu menjadikan kumulatif positif meningkat kepada 3,774,786 kes – ketiga tertinggi dalam kalangan negara-negara ASEAN selapss Indonesia dan Filipina.

Menurut Kementerian Kesihatan (KKM) setakat semalam seramai 3,418,443 pesakit telah sembuh, 33,643 meninggal dunia, dan 322,700 kes masih aktif, meningkat 8,280 kes berbanding 314,420 pada Khamis.

Daripada jumlah kes aktif itu pula seramai 310,351 pesakit menjalani kuarantin di rumah, meningkat lagi berbanding 302,242 pada Khamis, manakala 3,111 pesakit ditempatkan di PKRC (3,039 pada Khamis).

Seramai 8,858 pesakit Covid-19 dimasukkan ke hospital, meningkat berbanding 8,750 pada Khamis, dan 380 pesakit dirawat di unit rawatan rapi (ICU), meningkat berbanding 339 pada Khamis, dengan 231 daripadanya memerlukan alat bantuan pernafasan (229 pada Khamis).

Data laman sesawang CovidNOW yang dikendalikan KKM dan dikemas kini tengah malam tadi juga menunjukkan, dalam tempoh 24 jam semalam, sembilan negeri merekodkan peningkatan jangkitan baharu berbanding pada Khamis.

Selangor kekal merekodkan jumlah jangkitan tertinggi sebanyak 9,120 kes berbanding 7,525 kes pada Khamis menjadikan kumulatif positif 1,033,813 kes, dengan 939,946 pesakit telah sembuh, 10,318 kes kematian dan 83,549 kes masih aktif.

Daripada jumlah kes aktif itu, seramai 81,356 pesakit menjalani kuarantin di rumah; 480 ditempatkan di PKRC; 1,664 dimasukkan ke hospital; dan 49 dirawat di ICU, dengan 25 daripadanya memerlukan alat bantuan pernafasan.

Negeri dan Wilayah Persekutuan lain yang mencatat peningkatan kes semalam ialah:

Kuala Lumpur – 3,349 kes (2,919 Khamis);
Johor – 2,566 kes (2,220);
Pahang – 2,006 kes (1,601);
Perak – 1,494 kes (1,469);
Sabah – 1,176 kes (1,154);
Melaka – 838 kes (732);
Perlis – 251 kes (248); dan
Putrajaya – 231 kes (139).

Pecahan kes Covid-19 mengikut negeri-negeri pada 11 Mac 2022.


16 kluster umrah masih aktif dikesan di lapan negeri, WP

Sebanyak 16 kluster berkaitan umrah, termasuk tujuh yang disahkan sebagai kes indeks varian Omicron Covid-19, dikesan sejak 25 November 2021 hingga 11 Januari 2022, lapor Kementerian Kesihatan (KKM), sambil menjelaskan ianya melibatkan lapan negeri dan Wilayah Persekutuan (WP).

Daripada 16 kluster tersebut, tujuh kluster melibatkan kes indeks disahkan varian Omicron, dan enam kluster melibatkan kes indeks disyaki Omicron yang sedang menunggu keputusan penjujukan genom penuh (WGS).

Manakala tiga kluster lagi melibatkan kes indeks positif Covid-19 bukan varian Omicron, kata Ketua Pengarah Kesihatan Tan Sri Dr Noor Hisham Abdullah, dalam satu kenyataan hari ini.

Beliau berkata semua kluster itu melibatkan Pahang, Kelantan, Kedah, Johor, Sabah, Labuan, Selangor, dan Pulau Pinang.

“Kluster Keratong 5 Saudi di Rompin, Pahang merupakan kluster dengan jumlah kes yang paling tinggi iaitu 36 kes. Kes indeks bagi kluster ini adalah disahkan varian Omicron dengan dua kes jangkitan import dan 34 kes kontak keluarga.

“Kes-kes dalam kluster ini merupakan ahli keluarga dari negeri Pahang dan Johor dengan kadar positiviti sebanyak 81.8 peratus. Terdapat dua lagi kluster yang melibatkan jemaah umrah dalam daerah yang sama iaitu Kluster Rumah Kedai Keratong 5 Saudi dan Kluster Keratong 2 Saudi.

“Kluster Rumah Kedai Keratong 5 Saudi melibatkan sembilan kes yang terdiri daripada satu kes indeks presumptive Omicron yang merupakan kes jangkitan import dan lapan kes kontak keluarga. Kadar positiviti adalah sebanyak 75 peratus,” katanya.

Menurutnya Kluster Keratong 2 Saudi pula melibatkan 11 kes di mana dua kes merupakan jangkitan import dan sembilan kes adalah kontak keluarga dengan kadar positiviti kluster sebanyak 78.6 peratus, tetapi kes indeks ini bukan melibatkan varian Omicron.

Perintah Kawalan Pergerakan Diperketatkan (PKPD) sedang dilaksanakan di Felda Keratong 5, Rompin, Pahang bermula 6 Januari 2022 hingga 19 Januari 2022 untuk mengekang penularan jangkitan COVID-19 kepada komuniti.

Kenyataan lengkap situasi terkini kluster Covid-19 melibatkan jemaah umrah boleh dirujuk di sini.


Kes baharu kekal lebih 4,000 semalam, empat kematian

Jumlah jangkitan baharu Covid-19 di seluruh negara semalam (Sabtu, 30 Julai) masih kekal melebihi angka 4,000 kes, namun kematian akibat komplikasi virus SAR-CoV-2 turun daripada 10 pada Jumaat kepada empat kes.

Menurut Kementerian Kesihatan (KKM) sebanyak 4,271 jangkitan baharu dilaporkan semalam, turun berbanding 4,860 kes pada Jumaat, menjadikan kumulatif positif sejak Januari 2020 meningkat kepada 4,677,270 kes.

Data laman sesawang CovidNOW KKM yang dikemas kini tengah malam tadi menunjukkan setakat ini, seramai 4,594,296 pesakit telah sembuh daripada Covid-19, termasuk 5,553 pesakit yang pulih semalam.

Daripada jumlah kes baharu berkenaan, 3,112 kes melibatkan individu yang menerima dos penggalak vaksin Covid-19, diikuti 796 kes (penerima dos kedua); 336 kes (individu tidak divaksinasi); dan 27 kes (individu belum lengkap vaksinasi).

Selangor terus mencatat jangkitan harian tertinggi iaitu sebanyak 1,972 kes, meningkat berbanding 1,649 pada Jumaat.

Menurut KKM, kes aktif Covid-19 sehingga kini turun sedikit kepada 47,014 kes berbanding 48,300 kes pada Jumaat, termasuk 45,487 pesakit masih menjalani kuarantin di rumah (46,334 sehingga Jumaat), dan 19 lagi ditempatkan di PKRC (23 pada Jumaat).

Jumlah pesakit yang dirawat di hospital juga turun kepada 1,446 berbanding 1,883 pesakit pada Jumaat, manakala 62 pesakit dimasukkan ke unit rawatan rapi (60 pada Jumaat) dengan 34 daripadanya memerlukan alat bantuan pernafasan, kekal seperti pada Jumaat.

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga memaklumkan seramai empat pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes ‘brought in death’ (BID).

Kes kematian semalam masing-masing direkodkan di Melaka (BID), Perak, Sabah dan Terengganu.

Jumlah itu menjadikan seramai 35,960 pesakit meninggal dunia sejak Mac 2020 hingga semalam, dengan 7,638 daripadanya adalah kes BID.


UMNO cawangan terima RM10,000 daripada Shahrir Samad, kata saksi

Mahkamah Tinggi Kuala Lumpur hari ini diberitahu UMNO cawangan Taman Kebun Teh di Johor menerima cek bernilai RM10,000 daripada bekas Pengerusi Felda Tan Sri Shahrir Ab Samad bagi perbelanjaan kejohanan bola sepak, sembilan tahun lalu.

Timbalan Ketua UMNO cawangan itu Abu Bakar Abd Aziz, 72, berkata sumbangan itu dimasukkan ke dalam akaun Maybank Islamic yang merupakan akaun rasmi cawangan itu pada 10 Disember 2013.

“Susulan kemasukan wang berkenaan, pada 13 Dis 2013 saya mengesahkan terdapat pengeluaran sekeping cek bernilai RM7,000 kepada Mohamad Danial Zainal Abidin iaitu Ketua Pemuda UMNO Taman Kebun Teh bagi tujuan perbelanjaan program Pertandingan Bola Sepak Piala Pusingan YB Tan Sri Shahrir Hj Ab Samad,” katanya menurut Bernama.

Abu Bakar menambah bahawa beliau sendiri yang memohon untuk mendapatkan sumbangan itu kepada Ab Shahrir kerana ahli politik tersebut adalah Ketua UMNO Bahagian Johor Bahru.

Beliau berkata demikian semasa membacakan pernyataan saksinya pada perbicaraan kes bekas Ahli Parlimen Johor Bahru itu yang berdepan pertuduhan gagal mengisytiharkan RM1 juta yang diterima daripada Datuk Seri Najib Tun Razak kepada Lembaga Hasil Dalam Negeri (LHDN).

Ketika disoal peguam Datuk Syed Faisal Al-Edros Syed Abdullah Al-Edros sama ada beliau mengetahui bahawa RM10,000 itu adalah simpanan hari tua Ab Shahrir, Abu Bakar menjawab “saya tidak tahu.”

Saksi itu bersetuju bahawa apabila cawangan tersebut berdepan masalah kewangan, antara sumber utama untuk mendapatkan bantuan ialah daripada Ketua Bahagian iaitu Ab Shahrir.

Menjawab soalan peguam Tan Sri Dzulkifli Ahmad sama ada beliau meragui sumber cek itu, Abu Bakar berkata beliau tidak mempunyai sebarang keraguan dalam hal tersebut.

Ketika ditanya Timbalan Pendakwa Raya Mohd ‘Afif Ali sama ada RM10,000 itu adalah wang simpanan hari tua Ab Shahrir, Abu Bakar berkata beliau tidak pernah bertanya dan tidak tahu sumber wang tersebut.

Pada prosiding hari ini, mahkamah turut mendengar keterangan penasihat jualan Sutera Auto Sdn Bhd, Abdul Rahman Sivam Abdullah, 52, berhubung pembelian sebuah kereta jenis Honda Civic Hibrid bernilai RM118,485 oleh Ab Shahrir.

Menurut Abdul Rahman, adalah tidak pelik sekiranya individu berusia seperti Ab Shahrir mampu membuat pembayaran penuh bagi pembelian kereta bernilai RM100,000.

“Kalau ikut pada jawatan, insya-Allah boleh dan tidak pelik,” kata saksi pendakwaan kesembilan itu.

Semalam, mahkamah diberitahu bahawa Ab Shahrir membuat pembayaran penuh bagi pembelian kereta itu menggunakan sekeping cek pada 21 Dis 2013.

Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Perbicaraan di hadapan Hakim Datuk Muhammad Jamil Hussin bersambung esok.


Najib penasihat PM? Fikir masak-masak Tok Mail

Betul atau tidak belum pasti, tapi sudah kecoh kononnya Datuk Seri Mohd Najib Razak bakal dilantik sebagai penasihat ekonomi kepada perdana menteri.

Ramai juga yang percaya terutama apabila bekas menteri, Datuk Seri Nazri Aziz mengalu-alukan jika betul ada perancangan demikian kerana baginya, Najib punya pengalaman cukup luas semasa sembilan tahun menjadi perdana menteri termasuk juga sebagai menteri kewangan sebelum ini.

Namun, ramai juga menggeleng kepala dan tertanya-tanya adakah pemegang-pemegang kuasa di Putrajaya serius mahu mempertimbangkan kembalinya Ahli Parlimen Pekan itu ke koridor kuasa.

Adakah rakyat sudah lupa Najib adalah individu di tengah-tengah skandal 1Malaysia Development Berhad (1MDB), skandal penyelewengan kewangan terbesar negara yang menggemparkan dunia?

Jika mengikuti siri perbicaraan skandal berkenaan di mahkamah, dibentangkan betapa luasnya operasi untuk menyeleweng dana negara itu, betapa banyaknya wang dicuri sehingga kira-kira sedozen negara lain turut melancarkan siasatan dan mendakwa dalang-dalang di sebalik jenayah kewangan rentas sempadan ini.

Skandal ini turut memalukan Malaysia di mata dunia, kerajaan Najib dirujuk sebagai ‘kleptorasi’ oleh Jabatan Keadilan Amerika Syarikat (AS).

Walaupun kemudian cuba menjauhkan diri daripada kes penyelewengan dana pelaburan negara itu, hakikatnya beliau sudah dijatuhkan hukuman 12 tahun penjara bersama denda RM210 juta, sabitan yang sudah difailkannya untuk rayuan.

Ada banyak lagi pertuduhan dihadapi bekas perdana menteri kita ini yang dirujuk oleh pihak berkuasa AS sebagai ‘MO1’, semuanya berkait dengan 1MDB, sama ada secara langsung atau tidak.

Hakim Mahkamah Tinggi yang menjatuhkan hukuman 12 tahun penjara ke atas Najib sebelum ini, melalui penghakiman bertulisnya, menyifatkan kes itu sebagai kes salah guna kuasa dan pecah amanah (CBT) paling teruk melibatkan orang paling berkuasa dalam kerajaan.

Justeru, adakah kita semua bersedia membentang permaidani merah kepada Najib untuk beliau mengisi jawatan yang begitu dekat dengan ekonomi dan kewangan negara?

Jika benar apa yang disebarkan, apa bentuk mesej ingin disampaikan Datuk Seri Ismail Sabri Yaakob yang kerusi orang nombor satu di Putrajaya pun belum panas lagi.

Apa yang perdana menteri mahu sampaikan mengenai keutamaan dan prinsipnya? Adakah Malaysia ketandusan pakar dalam bidang ekonomi hingga seorang yang sudah disabitkan bersalah dalam jenayah kewangan mahu pula dilantik menjadi penasihat ekonomi perdana menteri?

Jika benar Najib kembali ke dalam kelompok pemegang kuasa nanti, apa jaminan tidak akan ada campur tangan atau tekanan dalam senarai panjang kes-kes jenayah yang beliau hadapi?

Adakah kita lupa bahawa Najib dan partinya ditolak oleh pengundi pada pilihan raya umum 2018 lalu? Punca utama mereka tidak dipilih rakyat adalah kerana skandal 1MDB yang beliau jadi pengerusi.

Mahkamah Tinggi sudah mendapati beliau bersalah dan menyeleweng kuasa dan jika tidak kerana proses rayuan, Najib kini sudah berada dalam penjara, bukan lagi bermain politik, arena yang membuka ruang untuknya melakukan jenayah kewangan yang masih diperkatakan dunia.

Jika benar Ismail Sabri mahu membawa Najib kembali ke Putrajaya, maka perdana menteri turut meletakkan dirinya dalam risiko sama, berisiko disingkir dari puncak kuasa .

Ia bukan perkara mustahil kerana kita sudah pun mempunyai tiga perdana menteri walaupun pilihan raya umum baru dilangsungkan tiga tahun lalu.

* Ini adalah pandangan peribadi penulis dan tidak semestinya mencerminkan pandangan rasmi Agenda Daily.


Kena kuat lagi gasak PM umum PRU-15, sindir Pemuda PAS

Pemuda PAS secara sinis meminta pihak yang mahu pilihan raya umum ke-15 (PRU-15) diadakan segera perlu mengasak kuat lagi Perdana Menteri Datuk Seri Ismail Sabri Yaakob untuk mengumumkannya diadakan pada tahun ini juga.

Ketua Pemudanya, Ahmad Fadhli Shaari berkata walaupun UMNO khususnya pemimpin yang berdepan kes mahkamah berterusan memberi tekanan, namun Ismail Sabri sehingga hari ini belum memberi komitmen jelas untuk membubarkan Parlimen tahun ini juga kerana bimbang risiko banjir tahun ini.

“Alhamdulillah Perdana Menteri hingga saat ini masih belum memberikan jaminan bahawa pilihanraya akan diadakan tahun ini kerana Perdana Menteri tahu risiko banjir di hujung tahun boleh menyusahkan rakyat untuk mengundi sekalipun diasak dan didesak agar dibubarkan Parlimen tahun ini,” katanya dalam satu hantaran di Facebook.

Kenyataan Fadhli yang juga Ahli Parlimen Pasir Mas itu hadir selepas Barisan Nasional (BN) dan UMNO mengadakan satu lagi himpunan raksasa semalam dengan mesej utama disampaikan Presidennya, Datuk Seri Ahmad Zahid Hamidi berterusan meminta PRU-15 disegerakan kepada Ismail Sabri.

Menurut Fadhli lagi, pihak yang mahu PRU-15 disegerakan dinasihatkan supaya terus kuat mendesak jika mahu ia diadakan juga tahun lagi, sindirnya.

“Pihak yang beria-ia mahukan pilihan raya tahun nampaknya perlu lebih kuat mendesak dan mengasak Perdana Menteri yang sehingga ke saat ini masih kekal dengan pendirian tidak mengumumkan pilihanraya tahun ini.

“Selamat mendesak,” ujarnya lagi.

Semalam, Ismail Sabri berkata tarikh PRU-15 akan dibincangkan dalam kalangan ‘top five’ UMNO pada masa terdekat.

Untuk rekod, UMNO juga sudah mengesahkan akan mengadakan mesyuarat pada 30 September ini selepas Ismail Sabri pulang dari New York bagi membincangkan tarikh PRU-15.

Zahid semalam berkata BN bersedia menghadapi PRU ke-15 walaupun jika ia berlaku semasa banjir atau cuaca yang tidak mengizinkan.

Dakwa ahli parlimen Bagan Datuk itu lagi, dia melihat “isyarat jelas” daripada akar umbi yang mahukan PRU diadakan tahun ini.

“Kita tengah tunggu tarikh keramat, namun kita tahu ada kekangan akhir tahun ini iaitu banjir, hujan lebat dan angin monsun Timur Laut.

“Tetapi, kalau Perdana Menteri bubar masa banjir pun, (kita) sanggup redah banjir untuk bertanding,” katanya.

Untuk membolehkan Ismail Sabri menghadap Yang di-Pertuan Agong bagi mencadangkan pembubaran Parlimen, beliau perlu terlebih dahulu perlu mendapatkan persetujuan Kabinet.


Parti dalam PH jangan terima pemimpin UMNO dipecat dan digantung: Mat Maslan

Gesaan dibuat kepada parti dalam Pakatan Harapan (PH) supaya jangan menerima pemimpin atau ahli UMNO yang dipecat atau digantung baru=baru ini.

Setiausaha Agung UMNO, Datuk Seri Ahmad Maslan membuat gesaan tersebut kepada parti dalam PH selepas terdapat spekulasi berhubung permohonan bekas pemimpin UMNO untuk menyertai parti parti komponen dalam gabungan itu yang terdiri daripada PKR, DAP dan Amanah.

“Atas dasar saling hormat-menghormati, wajarlah permohonan mereka itu ditolak dan tidak menerima mana-mana ahli UMNO yang ingin menyertai parti dalam kerajaan perpaduan sekarang.

“Mengapa mereka tidak pula memilih parti Bersatu atau PAS yang sebelum ini dikatakan ‘mesra’ dan tidak bersama kerajaan,” katanya dipetik laporan Utusan Malaysia.

Jika diterima, dibimbangi masalah mereka pula akan menjangkiti parti tersebut yang boleh menjejaskan keharmonian sebagai rakan dalam gabungan itu, kata Ahmad atau Mat Maslan itu lagi.

UMNO sebelum ini membuat pembersihan dengan memecat pemimpinnya dan menggantung ratusan ahli kerana didakwa melanggar disiplin parti itu.

Minggu lalu, Majlis Kerja Tertingi (MKT) UMNO memecat bekas Ketua Pemuda UMNO, Khairy Jamaluddin Abu Bakar dan bekas Pengerusi Badan Perhubungan UMNO Selangor, Tan Sri Noh Omar, manakala Ahli Parlimen Sembrong, Datuk Seri Hishammuddin Hussein dan Naib Ketua Pemuda UMNO, Shahril Hamdan serta beberapa pemimpin lain pula digantung keahlian selama enam tahun.

Dalam perkembangan lain, media sebelum ini melaporkan bekas Ahli Majlis Tertinggi UMNO yang dipecat, Datuk Zahidi Zainul Abidin mahu memohon menyertai PKR.

Zahidi sebelum ini dipecat UMNO selepas bertanding atas tiket bebas pada Pilihan Raya Umum Ke-15 (PRU-15) lalu.


Selepas kecoh isu wang RM114 juta, Najib perkenal talian khas bantuan makanan

Sebaik sahaja berita berhubung wang sita RM114 juta dikembalikan diketahui umum, Datuk Seri Najib Razak tidak membuang masa dan memperkenalkan talian khas bantuan makanan khusus kepada rakyat dikawasan Parlimen Pekan hari ini.

Bekas Perdana Menteri itu mencuri tumpuan susulan laporan berhubung wang berjumlah RM114 juta yang sudah dipulangkan kepadanya, ia selepas keputusan mahkamah memihak kepada Ahli Parlimen Pekan itu pada Mei lalu.

“Pejabat Parlimen Pekan dan BN Pekan telah menghulurkan kepada seramai yang mungkin. Imam, bilal, siak, peniaga kecil, pekerja buruh, pesara, warga emas, orang Asli.

“Pintu kami tidak tutup dan tidak henti memberikan bantuan kepada yang memerlukan. Saya bimbang mungkin masih ada di Pekan yang memerlukan pertolongan dari segi keperluan makanan,” katanya dalam Facebook.

Najib memberi komitmen untuk membantu semua warga Pekan yang terjejas dan berkongsi nombor telefon yang boleh dihubungi sekiranya mahu meminta bantuan.

Saya ambil keputusan untuk kongsikan nombor talian yang penduduk Pekan boleh hubungi atau WhatsApp kepada: 014-7055403, 014-7055404.

“Saya cuba bantu seramai yang saya boleh,” katanya.

Baru-baru ini Agenda Daily melaporka Timbalan Pendakwaraya Faten Hadni Khairuddin mengesahkan yang disita oleh polis di kondominium mewah Pavilion Residences pada 17 Mei 2018, telah dipulangkan kepada Najib.

Tambahnya lagi, pemulangan itu dilakukan kerana pihak pendakwaan tidak memohon untuk memfailkan rayuan, selepas Hakim Mahkamah Tinggi Datuk Muhammad Jamil Hussin dalam penghakiman pada 20 Mei lepas, menolak permohonan pendakwaan untuk melucut hak aset terbabit.

Pada Mei lalu, Muhammad Jamil menolak permohonan pendakwaan untuk melucut hak wang yang disita oleh polis di kondominium mewah Pavilion Residences yang terletak di ibu negara pada 17 Mei 2018.

Sebelum ini, Najib menjelaskan walaupun sudah menang kes sitaan wang RM114 juta tersebut, wang tersebut masih belum dikembalikan dan sekiranya dikembalikan selepas ini ia terpulang untuknya berbelanja wang tersebut sesuka hati.

Untuk rekod, Najib dan UMNO masih belum mengeluarkan sebarang kenyataan berhubung status wang tersebut.


Anwar tak malu walaupun peratusan keluar mengundi pemilihan PKR rendah

Walaupun jumlah peratusan dikalangan ahli parti yang mengundi semasa pemilihan PKR kali ini sangat rendah, Datuk Seri Anwar Ibrahim tidak merasa malu dengan situasi tersebut.

Malah, Presiden PKR itu tidak segan silu mempertahankan partinya masih sebuah organisasi yang kuat meskipun hanya sebilangan kecil ahli parti tersebut yang keluar mengundi untuk memilih ketua-ketua dikawasan masing-masing.

Untuk rekod, hanya 12% ahli PKR yang keluar mengundi pada pemilihan parti dan Anwar mendakwa prestasi partinya lebih baik jika dibandingkan dengan parti lain.

“Ada orang bangkitkan peratusan keluar mengundi untuk pemilihan PKR kali ini hanya 12%, sedangkan pada pemilihan 2018 hanya 10% sahaja.

“Sejumlah 12% itu mewakili 100,000 ahli. Saudara boleh sebut parti mana yang ahli secara individu keluar undi sebanyak itu,” katanya dipetik laporan Sinar Harian.

Pada 27 Mei, penganalisis dilaporkan berpendapat, pemilihan PKR tahun ini, yang menyaksikan hanya 12.32% daripada 1.1 juta ahli keluar mengundi, mungkin akan menimbulkan keraguan terhadap pemegang jawatan.

Peratusan yang terlalu rendah itu juga menimbulkan persoalan terhadap jumlah sebenar keahlian PKR.

Menurut dokumen kiraan akhir yang dilihat FMT, hanya 137,803 daripada 1,118,423 ahli yang layak keluar mengundi secara fizikal atau dalam talian. Ini bagaimanapun tidak termasuk lapan bahagian yang perlu melalui pemilihan semula susulan gangguan pada pemilihan hujung minggu lepas.

Jumlah itu menunjukkan undian dalam talian disambut baik dengan 70,200 daripada 76,932 yang mendaftar mengundi, namun peratusan keluar mengundi secara fizikal hanya 59,483 daripada 1.1 juta ahli yang layak.

Jawatankuasa Pemilihan Parti (JPP) menetapkan proses pengundian semula melibatkan 13 bahagian di lima negeri dijalankan semalam dan hari ini, iaitu lapan cabang yang mengalami masalah teknikal dan lima cabang melalui proses bantahan.

Selain itu, PKR juga sudah mengumumkan penangguhan keputusan rasmi pemilihan partinya yang sepatutnya diumumkan minggu lalu.


Suami isteri ‘penyebar super’ cetus kluster Omicron terbesar di Thailand

Kementerian Kesihatan Awam Thailand memberi amaran lonjakan kes Covid-19 berpotensi untuk meningkat semula setelah kluster pertama penularan tempatan varian Omicron atau dikenali sebagai ‘penyebar super’ dikesan di negara itu, lapor Bangkok Post.

Penularan tempatan itu dikesan menerusi pasangan suami isteri yang pulang ke wilayah Kalasin di timur laut Thailand dari Belgium pada 10 Disember lalu, yang positif varian Omicron.

Ketua Pengarah Jabatan Kawalan Penyakit Thailand, Dr Opas Karnkawinpong berkata kluster itu sudah menjangkiti ratusan penduduk lain, dengan kes jangkitan sudah merebak ke 11 wilayah.

Katanya sejak pasangan itu pulang jangkitan Omicron telah dikesan di Kalasin, Udon Thani, Maha Sarakham, Khon Kaen, Roi Et, Nong Bua Lam Phu, Sakon Nakhon, Lamphun, Ubon Ratchathani, Phitsanulok, Lampang dan Phetchabun.

Kalasin sahaja merekodkan 248 kes daripada kluster, dengan 13 lagi di Khon Kaen, Roi Et (103) dan empat di Lamphun.

“Ini adalah kes penyebaran super kerana suami isteri itu menyebarkannya kepada ratusan yang lain,” kata Dr Opas.

Beliau berkata, pasangan yang dijangkiti itu turut mengunjungi beberapa tempat hiburan di Kalasin, serta gagal mematuhi langkah kawalan penyakit yang ketat.

“Kluster Kalasin adalah kluster terbesar di Thailand,” katanya.

Beliau berkata Thailand kini merekodkan 740 kes Omicron – 489 ketibaan dari luar negara dan 251 penularan tempatan – dan jangkitan varian baharu yang sangat mudah menular itu kini dikesan di 33 wilayah, dengan penularan tempatan di 19 daripadanya.

Kes Omicron meningkat secara mendadak sejak dua hari lalu dan membentuk lima hingga enam peratus daripada keseluruhan kes baharu Covid-19, katanya. – Agensi


Polis perketat kawalan di plaza tol, sempadan negeri

Polis Diraja Malaysia (PDRM) mengawal ketat plaza tol di ibu negara dan di setiap jalan masuk sempadan negeri melalui sekatan jalan raya bagi mengawal pergerakan rentas negeri dalam mengekang wabak Covid-19 yang direkodkan mencecah lebih 2,000 kes sejak beberapa hari lepas.

Memetik laporan Bernama, Pengarah Jabatan Siasatan Penguatkuasaan Trafik Bukit Aman, Datuk Azisman Alias berkata gerakan memperketatkan pergerakan rentas negeri dibuat susulan arahan Timbalan Ketua Polis Negara Datuk Seri Acryl Sani Abdullah Sani.

“Ketika ini perjalanan merentas negeri sedang diperketatkan di plaza-plaza tol. Selain itu, (perjalanan) rentas negeri masih terkawal di jalan masuk sempadan negeri oleh sekatan jalan raya di bawah pentadbiran Ketua Polis Negeri masing-masing,” katanya.

Isnin lepas, Acryl Sani dilaporkan berkata pergerakan rentas negeri bagi tujuan pekerjaan, perubatan dan pendidikan hanya dibenarkan pada hari Isnin hingga Khamis, manakala bagi tujuan kecemasan dan kematian yang dibenarkan hanya melibatkan ahli keluarga terdekat iaitu ibu bapa, anak serta adik-beradik.

Pergerakan rentas negeri bagi tujuan sosial seperti menghadiri kenduri perkahwinan dan apa-apa jenis majlis dan jamuan lain pula adalah dilarang.

Ia ekoran PDRM mengambil serius peningkatan kes baharu Covid-19 sejak beberapa hari lepas dan usaha untuk mengekang penularan wabak itu telah diperketatkan.

Mengulas mengenai aliran trafik di plaza-plaza tol utama, Azisman berkata ketika ini aliran trafik adalah lancar dan berjalan seperti biasa.

“Aliran trafik seperti biasa (dan) lancar. Walaupun ada sedikit peningkatan (aliran trafik) tetapi masih lagi terkawal. Hanya pada waktu puncak, berlaku sedikit kesesakan waktu pergi pejabat dan di sebelah petang untuk balik dari pejabat ke rumah,” katanya.


Azam tahun baru punca stres?

Lebih kurang tiga minggu lagi lembaran 2022 akan terbuka untuk mengisi episod suka dan duka sepanjang tahun setiap insan. Ramai yang berpendapat tidak lengkap tahun baru tanpa azam baru. Ketika ini, pasti ramai yang sedang menilai pencapaian azam lama.

Sudah pasti selepas itu anda akan terfikir azam baru. Ketika membaca satu artikel baru-baru ini, agak mengejutkan apabila satu artikel mengatakan azam tahun baru boleh menyebabkan stres. Menurut artikel tersebut, terdapat satu kajian tentang isu ini di United Kingdom yang dilakukan oleh sebuah institusi badan bukan kerajaan bernama Mind.

Laporan kajian tersebut mengatakan azam tahun baru membuatkan kita fokus pada keburukan diri sendiri, mencari kesilapan dan kehodohan sepanjang masa depan.

Ia dikatakan tidak baik untuk masa depan. Laporan tersebut mengatakan, azam tahun baru tidak baik untuk kesihatan mental kerana kita akan diselubungi dengan perkara negatif sahaja.

Ini secara tidak langsung akan menyebabkan seseorang berasa stres atau tertekan. Dalam pada itu, azam lama masih tidak menunjukkan kemajuan dan diulang semula. Sejauh mana kebenaran fakta ini?

Menurut pensyarah Jabatan Psikologi, Universiti Malaya, Dr Mariani Mohd Nor, fakta ini tidak 100 peratus sahih dan boleh dipercayai kerana individu kita adalah berbeza pemikiran masing-masing berdasarkan pergaulan sosial dan latarbelakang kehidupan masing-masing.

Tambah beliau, setiap orang tidak dikelilingi oleh kelompok orang yang sama dan boleh mempengaruhi kehidupan seseorang itu dan pemikirannya.

“Jika individu mempunyai azam baru yang lebih fokus untuk mendapatkan kejayaan, dia tidak akan menoleh ke arah fakta yang lebih kepada mencari kesilapan. Tetapi dia akan menggunakannya untuk untuk memperbaiki apa yang menjadi kelemahan dan kesilapan yang telah berlaku. Hanya individu yang kecewa sahaja yang nampak kepada keburukan diri sendiri. Tetapi kalau dah namanya azam ia lebih bermaksud cita-cita, kecekalan, semangat dan ketentuan diri sendiri yang lebih meyakinkan diri sendiri untuk masa depan yang lebih terjamin, bahagia dan ceria,” katanya.

Tambah Dr. Mariani, kesihatan mental seseorang tidak bergantung kepada masa-masa contoh tahun baru, tengah tahun atau akhir tahun.

Maknanya, stres yang dialami tidak mengenal masa.

Ia lebih banyak bergantung kepada kelangsungan hidup yang berlaku pada seseorang dalam pergaulan hidup bermasyarakat.

Misalnya, pada zaman millennium atau era baru sekarang ini, banyak perkara yang berlaku.

“Banyak perkara yang berubah seperti pemikiran kita juga turut mengikut perubahan ini agar tidak terkebelakang atau terlalu kehadapan. Cuma mungkin jika seseorang itu tidak dapat memenuhi keperluan dan kehendak sekelilingnya, stres akan berlaku. Jika tidak dibendung, ia boleh membawa kepada terjejasnya kesihatan mental,” jelasnya.

Jadi, tahun baru bukan penanda untuk bermulanya perkara yang tidak baik untuk kesihatan mental.

Azam tahun baru mempunyai kebaikan seperti dapat membawa seseorang itu ke arah perkara yang diimpi dan dikuasai sama ada perkara itu baik atau tidak.

Perlunya azam tahun baru suatu yang perlu kerana ia membawa kepada maksud matlamat hidup seseorang yang bermula dari titik permulaan dalam sesuatu tahun itu.

“Matlamat hidup pula boleh dilihat kepada matlamat jangka pendek dan matlamat jangka panjang. Matlamat jangka panjang lebih kepada yang lebih umum dan untuk mencapainya ia perlu mencapai matlamat jangka pendek. Semua ini merupakan motivasi atau pendorong untuk seseorang itu memulakan tindakannya,” katanya.

Secara amnya, azam tahun baru mempunyai kebaikan dan keburukan kepada mental seseorang.

Kebaikannya, ada matlamat yang lebih fokus membawa kepada perancangan strategi bergantung kepada segala kemudahan dan kebolehan yang ada diri sendiri.

“Baik atau buruk dengan azam yang telah ditanam pada awal tahun membuatkan seseorang itu lebih yakin tentang apa yang perlu dilakukan. Bagaimanapun, azam bagi kanak-kanak sering didorong oleh keluarga terdekat dan jika ini berlaku sepanjang masa boleh membawa kepada identiti yang disebut moratorium iaitu memakai identiti orang lain,” tambahnya.

Dr. Mariani berkata, mungkin dorongan boleh berlaku tetapi bukan sepanjang kehidupan kanak-kanak itu sendiri kerana ia harus berdasarkan kepada minat, kebolehan dan keupayaan seseorang individu yang masih berada dalam kumpulan yang bernama kanak-kanak.

Mengulas tentang keburukan azam tahun baru, kemungkinan ia akan membawa kepada banyak perancangan hingga boleh menjejaskan kehidupan rutin seharian.

“Ini akan menyebabkan individu itu mempunyai tugasan atau tanggungjawab yang terlalu banyak. Memadai sekadar yang boleh dilakukan dalam tahun itu merujuk kepada tanggungjawab lain, masa dan keadaan. Kadang-kadang terlalu banyak azam boleh membawa kepada kekecewaan jika semua azam itu tidak dapat dicapai pada penghujung tahun. Apabila seseorang itu berasa kecewa, ia akan menyebabkan stres,” jelasnya.

Ini kerana apabila kita sebut azam tahun baru kita sering mengaitkannya dengan tahun itu juga kecuali disebut, “azam aku dalam dua tahun ini untuk dapat yang terbaik buat diri aku.”

Perlu diingat, menanam satu azam yang umum lebih bermakna daripada cuba menyenaraikan begitu banyak azam terutama untuk kanak-kanak.

Ini kerana kanak-kanak mempunyai dunianya sendiri dan berbeza dengan kita orang dewasa yang telah melalui zaman kanak-kanak yang penuh dengan pengalaman.

” Penting sekadar mereka ini mempunyai hala tuju dalam kehidupan mereka khususnya dalam mencorak apa yang kanak-kanak cita-cita dan inginkan. Secara tidak langsung, mereka tahu apa yang mereka mahukan dalam hidup dibimbing secara autoritatif (memberi peluang dan hak untuk mereka mengemukakan pendapat) oleh kedua orang tua dan bukan secara authoritarian (lebih memaksa).

Selain itu, stres di kalangan keluarga sering dikaitkan dengan masalah kewangan pada hujung tahun seperti ketiadaan bonus syarikat. Ia dikatakan boleh mempengaruhi perkembangan mental sebuah keluarga. Misalnya, tidak dapat membawa kanak-kanak bercuti atau membeli barang persekolahan baru akan memberi kesan kepada perkembangan kanak-kanak di sekolah. Ini kerana dewasa ini, kanak-kanak sekolah sudah bijak meminta dan akan bersifat muram jika tidak dipenuhi.

Namun, Dr. Mariani berpendapat, kanak-kanak bersifat menyerap maklumat dari persekitaran sama ada yang dilihat atau yang didengar.

Dengan itu, apa sahaja yang berlaku dalam keluarga mereka telah menjadi rutin bagi mereka. “Bercuti jika tidak dijanjikan dan tidak dijadikan rutin atau setiap kali tahun baru menjelma benda baru dijanjikan, mereka tidak akan meminta atau menuntut. Sudah semestinya jika apa yang dijanjikan tidak dikotakan akan dituntut oleh kanak-kanak yang dalam peringkat usia mereka suka buat apa yang mereka fikirkan boleh mereka (ibu bapa) lakukan,” katanya.

Tambah Dr. Mariani, fakta seperti tiada bonus atau masalah kewangan tidak semestinya mempengaruhi perkembangan mental sebuah keluarga jika keluarga itu sendiri pandai menyusun atur gerak langkah ahli dalam keluarga terutama dari aspek menggunakan kewangan.

“Jadi, perlu dilihat kepada apa yang ada sebelum membelanjakan kepada kehendak ahli dalam keluarga masing-masing. Dengan kata lain ukur baju di badan sendiri. Bagi mereka yang ingin menyambut kedatangan tahun baru, mulakan dengan niat yang jelas, tepat dan sesuai dengan diri sendiri,” katanya.

Sementara itu, Dr. Mariani memberi panduan ringkas kepada mereka yang ingin membina azam baru.

” Sebut azam baru yang lebih spesifik dan berpijak di bumi nyata. Selain itu, setiap individu perlu perkemaskan langkah yang perlu dalam mencapai azam yang baru itu. Kemudian, gunakan segala kesilapan teknikal yang telah berlaku sebagai pengajaran sahaja dan bukan sebagai sempadan untuk tidak mahu mencuba lagi. Jangan lupa, meningkatkan kelemahan diri dan cari strategi positif yang lain. Pastikan anda menjadikan kekuatan diri sebagai perisai untuk lebih berjaya dalam mencapai matlamat atau azam baru,” jelas beliau.

Dengan itu, setiap individu yang ingin membina azam baru tidak beras stres kerana berjaya menerima dan ingin memperbaiki kelemahan diri.


Dr Mahathir gesa negara Islam bersatu lawan Israel, sokong perjuangan rakyat Palestin

Negara Islam perlu bersatu dalam menentang kekejaman Israel di bumi Palestin jika mahu menamatkan konflik di Timur Tengah itu yang seakan tidak ada penghujungnya, kata bekas Perdana Menteri Tun Dr Mahathir Mohamad.

Beliau berkata strategi yang betul diperlukan untuk negara-negara Islam mencapai penyelesaian tersebut dan mereka perlu menyokong hak serta perjuangan rakyat Palestin.

“Berjuang semata-mata demi perjuangan atau hanya membalas dendam tidak akan membawa sebarang hasil,” katanya lapor Bernama dalam ucapan berjudul ‘Seruan Untuk Kemanusian dan Ummah Mengenai Isu Palestin dan Mengecam Kezaliman Israel’ yang disiarkan secara langsung dalam akaun Facebooknya yang ditonton orang ramai seluruh dunia.

Dr Mahathir juga menzahirkan harapan agar dunia Arab dan rakyat Palestin duduk berbincang dan memikirkan strategi sesuai untuk berdepan dengan rejim Zionis itu.

“Saya harap dunia Islam bangkit kepada situasi semasa. Saya harap kita semua akan menderita sedikit terhadap aktiviti keganasan Israel terhadap rakyat Palestin dan menentang kemanusiaan,” katanya.

Dr Mahathir berkata adalah penting untuk mendapatkan pengiktirafan diplomatik dan meneroka alam diplomasi bagi menjelaskan kebenaran dalam perjuangan bahawa mangsa adalah rakyat Palestin dan bukan sebaliknya.

Katanya dunia seolah-olah berfikir bahawa ia adalah rakyat Palestin yang menimbulkan provokasi terhadap Israel tetapi rejim Zionis mengambil keputusan untuk menceroboh dan menyerang ketika jemaah Palestin sedang menunaikan solat di Masjid Al-Aqsa.

“Orang yang bersolat bukan bahaya kepada sesiapa,” katanya.


Jangkitan baharu kes Covid-19 menurun, Noor Hisham bimbang penularan Omicron

Kes positif jangkitan baharu Covid-19 yang dilaporkan hari ini menunjukkan penurunan apabila sebanyak 2,882 kes dilaporkan setakat tengah hari tadi.

Ketua Pengarah Kesihatan, Tan Sri Dr Noor Hisham Abdullah, yang berkongsi ringkasan kes melalui media sosial, berkata, ia menyumbang kepada sejumlah 2,764,354 kes positif wabak itu setakat ini di Malaysia.

Dalam pada itu, Noor Hisham melahirkan kebimbangan penularan varian Omicron yang dikhuatiri berupaya mencetuskan risiko ‘long Covid-19’ atau kesan kesihatan berpanjangan antara 20 hingga 30 peratus terhadap individu dijangkiti.

Jelasnya lagi, walaupun Omicron sememangnya dilaporkan kurang ganas berbanding varian sebelum ini seperti Delta.

Bagaimanapun, katanya, varian yang berasal dari Afrika Selatan itu mempunyai kemampuan untuk menjangkiti lebih ramai individu dalam tempoh singkat.

“Walaupun dilaporkan kurang keganasan (atau virulens) tetapi lebih ramai boleh dijangkiti dalam masa yang singkat.

“Mereka yang rentan lebih berisiko untuk masuk ke hospital dan unit rawatan rapi (ICU).

“Walaupun tiada gejala atau mengalami gejala ringan, virus ini boleh sebabkan kesan long Covid-19 antara 20 hingga 30 peratus.

“Ini yang kita bimbang juga. Kita perlu banyak data-data semasa untuk menilai kesan impak varian Omicron ini,” katanya dipetik laporan.

Omicron yang dilaporkan kepada Pertubuhan Kesihatan Sedunia (WHO) pada 24 November tahun lalu kini dikesan di sekurang-kurangnya tujuh negeri di Malaysia, iaitu Selangor, Kedah, Pulau Pinang, Johor, Pahang, Sarawak dan Sabah.

Hasil saringan dan pengesahan lanjut menerusi ujian jujukan penuh (WGS), Malaysia setakat semalam merekodkan 64 kes Omicron serta lima kluster membabitkan varian berkenaan, selain 35 kontak rapat di 12 daerah.


3,348 kes baharu, 9 kematian di Singapura semalam

Singapura merekodkan sembilan lagi kematian akibat komplikasi Covid-19 semalam, menjadikan keseluruhannya 224 pesakit meninggal dunia, lapor Kementerian Kesihatan (MOH) negara itu lewat malam tadi.

MOH berkata mangsa adalah empat lelaki dan lima wanita berusia antara 60 dan 89 tahun. Dua daripadanya lengkap divaksinasi, dua menerima dos pertama dan lima lagi belum divaksin.

Semua kecuali satu kes yang tidak divaksinasi mempunyai komorbiditi, kata MOH tanpa memberikan keterangan lebih lanjut.

MOH berkata daripada jumlah kematian dalam tempoh 28 hari lalu, 26.3 peratus melibatkan individu yang lengkap divaksin dan selebihnya sama ada menerima satu dos atau tidak divaksin.

Semalam adalah hari ke 27 kes kematian dilaporkan di Singapura, kata MOH.

MOH juga memaklumakan sebanyak 3,348 jangkitan baharu Covid-19 dilaporkan semalam, termasuk 2,688 kes di dalam komuniti, 656 melibatkan kawasan tempat tinggal pekerja asing, dan empat kes import.

Kes tempatan turut membabitkan 475 individu berusia 60 tahun ke atas, kata MOH.

Seramai 1,464 pesakit masih dirawat di hospital, dengan 310 memerlukan alat bantuan pernafasan. Jumlah pesakit yang dirawat di unit rawatan rapi meningkat kepada 62 individu berbanding 48 yang direkodkan pada Jumaat.

Sehingga kini, 84 peratus daripada populasi Singapura telah lengkap divaksinasi dan 85 peratus lagi menerima sekurang-kurangnya satu dos.

Seramai 554,004 individu telah menerima suntikan penggalak, manakala 100,000 lagi sedang menunggu giliran. – Strait Times


Tambang penerbangan sempena Aidilfitri, orang ramai mengeluh tiket terlalu mahal

Senario sama berulang lagi apabila tambang tiket penerbangan melambung berlipat kali ganda setiap kali menjelangnya sambutan Aidilfitri.

Syarikat penerbangan komersial tempatan yang menyediakan laluan dari ibu negara ke Kota Kinabalu dan Kuching, semasa bukan musim perayaan hanya mengenakan tambang antara RM200 dan RM300 bagi penerbangan pergi balik, menurut laporan Bernama.

Bagaimanapun, tinjauan Bernama di laman web syarikat penerbangan komersial baru-baru ini menyaksikan harga tiket ke Sabah dan Sarawak antara minimum RM468 dan maksimum RM4,124 (pergi balik), terutama pada tempoh menjelang dan selepas Aidilfitri (18 hingga 26 April), iaitu peningkatan sekurang-kurangnya 156 peratus hingga 1,374 peratus.

Penuntut Universiti Utara Malaysia (UUM), Jennisey Sarafinx, 23, berkata beliau telah membeli tiket penerbangan seawal Februari lepas untuk mendapatkan tambang yang berpatutan, selain sebagai langkah berjaga-jaga bimbang kehabisan tiket.

“Saya beli tiket Malaysia Airlines dan terpaksa bayar hampir RM1,000 bagi penerbangan pergi balik antara Alor Setar dan Kuching,” katanya ketika dihubungi Bernama hari ini, sambil berharap kerajaan membantu mengawal tambang penerbangan terutama bagi pelajar.

Bagi peniaga dalam talian, Rohayu Nasir, 36, pula berkata beliau membayar kira-kira RM3,200 bagi penerbangan pergi balik (RM800 seorang) antara Kuala Lumpur dan Kota Kinabalu untuk pulang beraya.

“Jumlah yang saya perlu bayar hampir dua kali ganda berbanding ketika hari biasa, tetapi memang sudah dijangka kerana saya baru beli tiket ini bulan lepas. Bagi saya dan keluarga, peningkatan tambang tiket penerbangan menjelang musim perayaan tidak menjadi masalah asalkan kami dapat menyambut hari raya bersama saudara-mara di Sabah,” katanya.

Sementara itu, tinjauan Bernama di KL Sentral hari ini mendapati mereka yang ingin balik kampung sempena Aidilfitri dengan menggunakan pengangkutan awam telah membeli tiket lebih awal bagi mengelakkan kesulitan di saat-saat akhir.

Seorang pekerja swasta, Qasmeena Abdul Rauf, 31 berkata beliau dan suaminya akan menggunakan Perkhidmatan Tren Elektrik (ETS) untuk pulang ke kampung halaman di Kampung Bagan Dalam, Pulau Pinang pada hari raya ini dan telah menempah tiket pada 24 Mac lepas.

Katanya pengangkutan awam jadi pilihan mereka selepas serik menempuh pengalaman tersekat dalam kesesakan jalan selama 10 jam dari ibu negara ke Pulau Pinang sebelum ini.

“Mulanya saya bimbang juga kerana agak lewat mencari tiket ETS berbanding orang lain, tetapi kami bernasib baik tawaran masih ada pada ketika itu. Saya sarankan kepada orang ramai agar merancang perjalanan mereka sebaik mungkin,” katanya.

Pada 23 Mac lepas, Keretapi Tanah Melayu Berhad (KTMB) memaklumkan syarikat itu akan menyediakan empat koc tambahan pada Aidilfitri dan Hari Pekeja (1 Mei) tahun ini.

Sementara itu, penuntut Universiti Islam Antarabangsa Malaysia, Mohd Qushairy Abdullah, 23, berkata menjadi amalannya menaiki bas setiap kali balik beraya di Melaka, malah suasana raya seperti tidak lengkap jika tanpa pengalaman itu.

Bagaimanapun, beliau membangkitkan kebimbangan terhadap kumpulan individu tertentu yang mengambil kesempatan menjual semula tiket pengangkutan awam pada harga tinggi terutama ketika waktu puncak menjelang Syawal bagi mengaut keuntungan.

“Ada orang yang sengaja menjual semula tiket mereka pada saat-saat akhir pada harga yang tidak munasabah kerana mereka tahu akan ada yang mahu membeli tiket itu. Saya harap situasi sebegini tidak berulang kerana kasihan kepada individu terlibat,” katanya.

Sementara itu, semakan di platform media sosial menyaksikan pengguna menggunakan Twitter bagi meluahkan rungutan mengenai peningkatan harga tiket penerbangan pada musim perayaan.

Pengguna Twitter @irwansumadi berkata beliau berasa seperti dianiaya oleh syarikat penerbangan dan berpendapat tambang penerbangan semasa musim perayaan tidak masuk akal dan melampau.

“Saya merupakan antara Anak Sabah yang merasakan diri dianiaya oleh syarikat penerbangan setiap kali ingin balik ke kampung halaman pada musim perayaan. Harga tiket waktu perayaan amatlah mengarut dan melampau. KL ke SDK (Sandakan) misalnya, seperti ke Kutub Utara,” ciapnya.

Seorang lagi pengguna Twitter @caramelkaffe dalam ciapannya berkata tidak ada pemberian duit raya (angpau) tahun ini kerana beliau telah membelanjakan lebih RM800 untuk tiket penerbangan.

“Saya baru saja periksa tiket penerbangan untuk balik daripada raya. Untuk tiket sahaja saya habiskan lebih RM800. Jadi tidak ada duit raya untuk kanak-kanak,” katanya.


Rafizi dedah sikap hipokrit diri sendiri, PH hari ini

Kenyataan calon Pakatan Harapan (PH) Parlimen Pandan bahawa parti itu akan menggunakan peruntukan Seksyen 4A Akta Kesalahan Pilihan Raya 1954 (Akta 5) terhadap mana-mana calon lawan yang mengeluarkan pernyataan bersifat jahat sepanjang kempen PRU-15, menyerlahkan wajah sebenar dirinya yang hipokrit.

Ini kerana Timbalan Presiden PKR itu sendiri yang mengeluarkan kenyataan bersifat jahat ketika kempen PRU-15, dengan membuat beberapa dakwaan salah laku dilakukan pihak lain, termasuk tuduhan terhadap Menteri Alam Sekitar dan Air Datuk Seri Tuan Ibrahim Tuan Man.

Sebelum ini, Rafizi membuat pendedahan berhubung status kelulusan projek Rancangan Tebatan Banjir Sungai Langat 2 bernilai RM2 bilion dan mendakwa kononnya kementerian itu dalam proses untuk menganugerahkan projek secara runding terus kepada kontraktor yang dilantik.

Menurutnya tindakan itu jelas melanggar undang-undang kerana tiada sebarang keputusan aku janji atau anugerah boleh dibuat dalam tempoh kerajaan sementara, selain mendakwa mendapat maklumat bahawa projek itu dalam proses untuk diluluskan dalam tempoh dua minggu.

Tetapi, tuduhan Rafizi itu tidak pula disusuli dengan membuat laporan polis atau kepada Suruhanjaya Pencegahan Rasuah Malaysia (SPRM).

Tuan Ibrahim ketika menjawab tuduhan itu menegaskan beliau tidak pernah meluluskan sebarang projek di bawah kementerian itu sejak Parlimen dibubarkan.

Malah Timbalan Presiden Pas itu juga memaklumkan tarikh surat berkenaan juga dikeluarkan sebelum Parlimen dibubarkan bukan semasa tempoh kerajaan sementara atau ‘caretaker’.

“Sidang media yang dibuat oleh Rafizi juga gagal sama sekali mendedahkan bukti keterlibatan saya dalam kelulusan projek termasuk usaha saya atau KASA untuk menganugerahkan projek berkenaan ketika kerajaan sementara (caretaker).

“Saya juga sudah menyatakan dengan jelas bahawa saya tidak pernah berjumpa, berunding atau membuat apa-apa tindakan semasa tempoh ‘caretaker’ ke arah menganugerahkan projek berkenaan.

“Oleh yang demikian, terbukti dengan jelas bahawa kenyataan Rafizi termasuk sidang media semalam adalah satu fitnah jahat bagi menghancurkan reputasi saya khususnya, dan juga parti Pas umumnya,” kata Tuan Ibrahim pada 12 November lalu.

Memetik BHonline, Rafizi hari ini (15 November 2022) berkata implikasi penggunaan akta itu termasuk kemenangan kerusi yang ditandingi calon terbabit, boleh dicabar.

Merujuk kepada beberapa kenyataan bersifat jahat sejak kempen PRU15 bermula, antaranya kenyataan Ketua Pemuda PAS Kawasan Sik, Mohd Shahiful Mhd Nasir dan pelakon serta pengarah, Zul Huzaimy baru-baru ini, Rafizi berkata, sebelum ini tidak ada tindakan sedemikian diambil terhadap calon bertanding dalam mana-mana pilihan raya di negara ini.

Beliau berkata, kempen bersifat jahat itu sudah lama dilakukan sejak 1980-an terutama di negeri Pantai Timur dengan tuduhan kafir mengkafir antara parti politik.


Tuduh PN tunggang agama cubaan tutup kelemahan parti lawan

Ketua Armada Parti Pribumi Bersatu Malaysia (Bersatu), Wan Ahmad Fayhsal Wan Ahmad Kamal membidas tindakan pihak lawan yang menuduh Perikatan Nasional (PN) menunggang agama.

Tegasnya, tuduhan bersifat dangkal itu merupakan cubaan menutup kelemahan berfikir yang betul berkenaan politik dalam Islam.

“Lawan politik menuduh PN menunggang agama. Konon bila lawan DAP, lawan UMNO-Kleptokrasi guna dalil al-Quran dan hadis salah, menipu pengundi.

“Ini satu kebatilan dalam berfikir tentang Islam dan politik. Kita diajar untuk menilai lawan dengan adil berlandaskan ilmu dan bukannya hawa nafsu,” katanya menerusi satu hantaran di Facebook, hari ini.

Beliau turut menegaskan, pendirian PN melawan DAP dan Lim Kit Siang bukan kerana bangsanya sebaliknya kerana sifat cauvinisme serta dakyah yang dibawa parti itu.

“Kita lawan DAP, Kit Siang bukan kerana bangsanya tapi sifat cauvinisme, anasir dan dakyah yang mereka bawa dan perjuangkan jelas bertentangan dengan Islam dan identiti negara serta cubaan merungkai asas kenegaraan melalui Deklarasi Setapak, ‘Malaysian Malaysia’,” jelasnya.

Sementara tindakan PN melawan UMNO dan Barisan Nasional (BN) ekoran pemimpin utama parti itu menipu Melayu dan sanggup bersekongkol dengan pihak yang boleh membuka pintu mafsadah lebih besar kepada keutuhan dan kedudukan agama serta bangsa, kata Ahli Parlimen Marang.


Fahmi perlu henti perangai kuku besi sekat media: Wan Saiful

Menteri Komunikasi dan Digital, Fahmi Fadzil digesa berhenti bersikap ‘kuku besi’ terhadap media.

Gesaan tersebut dibuat Ahli Parlimen Tasek Gelugor, Datuk Wan Saiful Wan Jan yang tidak tahan dengan Fahmi yang sering mempertikaikan laporan media, ia ekoran kritikan terbaharunya terhadap laporann berita berhubung kenaikan harga barang baru-baru ini.

“Selaku Ketua Portfolio Komunikasi dan Digital Ahli Parlimen Perikatan Nasional, saya minta jaminan bahawa Fahmi tidak akan meneruskan perangai kuku besi menghalang media daripada menjalankan tugas untuk melaporkan berita-berita yang mahu dilaporkan, atau memanggil media untuk diberi amaran.

“Kebebasan media semakin terhakis dalam negara kita. Kerakusan kerajaan Anwar Ibrahim menyalahgunakan kuasa mesti dihentikan,” katanya dalam satu kenyataan.

Wan Saiful merujuk laporan media yang melaporan Fahmi mempertikai beberapa laporan media tempatan pada Ahad yang menyatakan harga barangan pengguna dijangka meningkat bermula Ogos ini.

Menteri Komunikasi dan Digital itu berkata, ini kerana kadar inflasi negara setakat ini menunjukkan trend penurunan selain beberapa petunjuk ekonomi pada 2023 adalah lebih baik berbanding tahun sebelumnya.

Mac lalu, Fahmi dilaporkan memanggil media arus perdana disebabkan laporan analisis mengenai kemungkinan kenaikan OPR.

Fahmi ketika itu mengklasifikasikan laporan berkenaan sebagai fitnah.

Mengulas lanjut, Wan Saiful berkata tidak salah untuk Fahmi mempertikaikan laporan media kerana ia jelas mencerminkan kerajaan perpaduan tidak kompeten untuk membawa penyelesaian kepada rakyat.

“Tidak salah untuk Fahmi pertikai laporan media yang menunjukkan kerajaan gagal menjaga rakyat dan gagal mengawal kenaikan kos sara hidup. Kerajaan ini hanya tahu bercakap dan mengawal suara rakyat secara kuku besi.

“Tapi tidak kompeten dalam benar-benar membawa penyelesaian. Jadi memang kerja Fahmi untuk bersuara begitu,” katanya lagi.


Usul pindaan Perlembagaan lulus dua pertiga, pembangkang akhirnya sokong

Rang Undang-Undang (RUU) Perlembagaan (Pindaan) 2022 bagi mengecualikan pendaftaran pemilih automatik kepada kerabat diraja diluluskan di Dewan Rakyat hari ini dengan majoriti dua pertiga dengan turut mendapat sokongan pembangkang.

Berbeza dengan insiden semalam yang menyaksikan usul kerajaan gagal diluluskan sehingga pembangkang dikecam hebat kerana tidak menghormat memorandum persefahaman (MoU), Ahli Parlimen (MP) pembangkang hari ini memberi sokongan penuh kepada usul pindaan tersebut.

Pindaan Perlembagaan itu bagi mengecualikan nama Raja dan pasangan, Yang di-Pertua negeri dan pasangan, bakal raja, waris ganti dan waris lain raja dan pasangan serta mana-mana individu lain daripada disenaraikan dalam daftar pemilih Suruhanjaya Pilihan Raya (SPR).

RUU itu berjaya diluluskan pada bacaan kali kedua dan ketiga selepas mendapat sokongan melebihi dua pertiga atau sekurang-kurangnya 148 daripada 222 Ahli Parlimen, susulan undian belah bahagian dilaksanakan.

Undian secara belah bahagian perlu dilaksanakan bagi RUU itu kerana Perkara 159 Perlembagaan memperuntukkan sesuatu RUU bagi meminda Perlembagaan, selain yang dikecualikan daripada peruntukan itu, hanya boleh diluluskan di Parlimen dengan sokongan tidak kurang dua pertiga pada bacaan kali kedua dan ketiga.

“Keputusan belah bahagian seperti berikut. Yang bersetuju 181 undi, tidak hadir 39 dan tiada yang tidak bersetuju.

“Jumlah undian adalah 220. Dengan itu, RUU ini diluluskan,” kata Yang di-Pertua Dewan Rakyat, Tan Sri Azhar Azizan Harun.

Keputusan majoriti dua pertiga turut diperoleh pada bacaan kali ketiga, dengan 178 undi bersetuju dan 42 undi tidak hadir, sekali gus RUU itu diluluskan di Dewan Rakyat.

Terdahulu, Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar, membentangkan RUU itu sebelum ia dibahaskan oleh 14 Ahli Parlimen kerajaan dan pembangkang.

RUU itu meminda Perlembagaan dengan menambah Perkara 119A, bagi mengecualikan golongan diraja daripada didaftarkan secara automatik dalam daftar pemilih, seperti diperuntukkan dalam Perkara 119 Perlembagaan Persekutuan.

Pengecualian daripada kerabat diraja berkenaan didaftarkan sebagai pemilih secara automatik adalah bagi memastikan institusi diraja kekal berkecuali dan tidak memihak kepada mana-mana parti politik.


Julat bunyi letusan gunung berapi di Tonga bagaikan Krakatau: Saintis

Ancaman tsunami di sekitar Pasifik daripada letusan gunung berapi dasar laut yang besar mula kurang, tetapi awan abu tebal terus menutupi negara pulau kecil Tonga, menghalang penerbangan pengawasan menilai tahap kerosakan akibat ombak yang dipercayai telah membanjiri seluruh bandar.

Video yang dikongsi di media sosial selepas letusan itu menunjukkan orang ramai berlari ke tempat yang lebih tinggi ketika tsunami setinggi satu meter melanda kawasan pantai dan menuju ke pedalaman manakala langit menjadi gelap dengan abu.

Ledakan sonik boleh didengari sejauh Alaska. Ia disahkan Institut Geofizik Universiti Alaska Fairbanks.

Tiada laporan rasmi mengenai kecederaan atau kematian menjelang petang Ahad, dengan komunikasi terhad, selain bantuan telah terputus.

Letusan di Tonga itu mencetuskan gempa bumi berukuran 7.4 magnitud, sangat besar sehingga dapat dilihat dari angkasa lepas dan menyebabkan gelombang tsunami menghempas pantai pulau Pasifik.

Di Amerika Syarikat (AS), ombak sehingga 4.1 kaki direkodkan di Port San Luis pada Sabtu, dan gelombang kesan tsunami direkodkan di sepanjang pantai di California, Oregon, Washington, British Columbia dan Alaska.

Pantai di Chile kosong setelah orang ramai diberi amaran tsunami bakal berlaku susulan letupan gunung berapi dasar laut di Tonga, ribuan kilometer dari negara itu. – Gambar Reuters

Imej-imej satelit menunjukkan letusan yang menakjubkan dari angkasa dan di sebalik amaran yang teruk, orang ramai berpusu-pusu ke pantai untuk melihat ombak tsunami yang semakin meningkat.

Tonga yang dilanda tsunami sebahagian besarnya masih tidak dapat dihubungi pada Ahad dengan pautan telefon dan internet terputus, meninggalkan saudara-mara di New Zealand yang jauh berdoa untuk keluarga mereka di kepulauan Pasifik kerana laporan mangsa masih belum diterima.

Ombak kesan daripada letusan itu menyebabkan kerosakan kepada bot sejauh New Zealand dan Santa Cruz, California.

Sementara, pantai Pasifik Jepun pula dilanda ombak hari ini, dengan hampir 230,000 penduduk diarah berpindah ke tempat lebih tinggi susulan ancaman tsunami.

Agensi Meteorologi Jepun pada awal pagi tadi mengeluarkan amaran tsunami di wilayah timur laut Iwate dan kepulauan barat daya Amami dan Tokara di Wilayah Kagoshima, meramalkan ombak setinggi 3 meter, tetapi kemudiannya menurunkan amaran kepada nasihat. Semua nasihat itu ditarik balik pada jam 2 petang tadi.

Orang ramai melihat kerosakan yang berlaku di Tutukaka, New Zealand setelah marina itu dihempas ombak akibat letusan gunung berapi dasar laut di Tonga semalam. – Gambar AP

Saintis New Zealand Marco Brenna, pensyarah kanan di Sekolah Geologi Universiti Otago, menyifatkan kesan letusan itu sebagai ‘agak sederhana’ tetapi berkata satu lagi letusan dengan impak yang lebih besar tidak boleh diketepikan.

“Sebahagian daripada isyarat tekanan dan gelombang di Alaska berada dalam julat yang boleh didengar. Isyarat yang sangat besar tidak mengejutkan memandangkan skala letusan, tetapi aspek kedengaran itu adalah agak unik, ” katanya, memetik saintis Balai Cerap Gunung Berapi Alaska, David Fee.

“Beliau (Fee) mengingati beberapa letusan gunung berapi lain pernah melakukan sedemikian, seperti Krakatau dan Novarupta,” tweet institut itu, merujuk kepada letusan abad ke-19 Krakatau di Indonesia dan Novarupta Alaska, letusan gunung berapi paling kuat pada abad ke-20. – Agensi


KKM sahkan bantu WHO kaji tiga jenis ubat rawat Covid-19

Kementerian Kesihatan (KKM) mengesahkan Malaysia antara 52 negara yang dipilih Pertubuhan Kesihatan Sedunia (WHO) untuk menjalankan kajian terhadap ubat jenis artesunate, imatinib dan infliximab bagi merawat Covid-19.

Ketua Pengarah Kesihatan Tan Sri Dr Noor Hisham Abdullah berkata Malaysia dipilih kerana mempunyai pesakit Covid-19 yang mencukupi untuk dijalankan kajian itu.

“Sebanyak 600 hospital dari 52 negara terpilih dalam Kajian Solidariti Tambahan ini untuk menjalankan kajian terhadap tiga ubat berkenaan dan Malaysia mempunyai pesakit Covid-19 yang mencukupi untuk dijalankan kajian.

“Ubat artesunate digunakan bagi rawatan malaria yang kritikal. Imatinib pula ubat untuk kanser darah atau leukimia. Infliximab merawat penyakit sistem imun seperti Crohn dan rheumatoid arthritis,” katanya pada sidang media khas hari ini.

Dr Noor Hisham berkata, tiga ubat berkenaan mempunyai kesan antiviral dan disebabkan itu, perlu dikaji keberkesanannya sebelum dapat digunakan bagi membendung penularan Covid-19.

“Kalau dah laksanakan kajian, barulah kita tahu sama ada ia berkesan atau tidak. Kajian ini dilakukan secara besar besaran membabitkan 52 negara dan data yang akan diperoleh nanti lebih menyakinkan dan lebih kukuh,” katanya.

Terdahulu WHO mengumumkan sedang melakukan kajian terhadap ketiga-tiga jenis ubat baharu untuk merawat Covid-19 yang melibatkan ribuan penyelidik dari 600 hospital di 52 buah negara.

WHO memaklumkan ketiga-tiga ubat baru itu ialah Artesune untuk merawat malaria kronik, Imatinib untuk merawat penyakit barah tertentu dan Infliximab (merawat gangguan pada sistem imun seperti penyakit Crohn atau penyakit radang kronik).

Artesune dihasilkan di makmal Ipca berpangkalan di India adalah ubat antimalaria yang diekstrak dari ramuan Artemisia annua dan telah digunakan secara meluas.

Imatinib pula telah dihasilkan oleh Novartis berpangkalan di Switzerland dan merupakan syarikat farmaseutikal terbesar di dunia. Kajian akan dilakukan secara lisan, sekali sehari selama 14 hari.

Dos yang digunakan adalah dos standard yang berada di bawah kawalan bagi pesakit kerana ubat ini dapat memberi kesan sampingan sekiranya digunakan dalam jangka masa yang panjang.

WHO uji tiga jenis ubat baharu rawat Covid-19


RASMI: Presiden PAS menang di Marang

Presiden PAS yang juga Timbalan Pengerusi Perikatan Nasional,Tan Sri Abdul Hadi Awang terus mengekalkan kemenangannya di kerusi Parlimen Marang dengan majoriti 41,729 undi dalam Pilihan Raya Umum Ke-15 (PRU-15).

Abdul Hadi berjaya meraih 73,115 undi sekali gus menepis cabaran tiga lagi pencabarnya dari Barisan Nasional (BN), Pakatan Harapan (PH), dan Parti Pejuang Tanah Air (GTA-Pejuang).

BN yang diwakili Jasmira Othman hanya memperoleh 31,386 undi, manakala calon PH, Azhar Abdul Shukur meraih 4,140 undi diikuti Dr Zarawi Sulong (GTA-Pejuang) dengan 427 undi.

Kemenangan Timbalan Pengerusi PN itu diumumkan oleh Pengurus Pilihan Raya Parlimen Marang Lizan Che Mat di Pusat Penjumlahan Undi di Dewan Majlis Daerah Marang.

Pada PRU14 lalu, Abdul Hadi memenangi kerusi Parlimen Marang dengan majoriti 21,954 undi.


Isu tokong di MoF: Guan Eng mahu saman Tajuddin

Pengerusi DAP Kebangsaan Lim Guan Eng hari ini (27 Oktober 2022) berkata beliau akan menyaman Datuk Seri Tajuddin Abdul Rahman atas tuduhan beliau telah menjadikan Kementerian Kewangan (MoF) sebagai tokong Cina ketika menjadi menteri kewangan.

Guan Eng berkata beliau telah mengarahkan peguamnya untuk mengeluarkan surat kepada pemimpin UMNO yang kontroversi itu kerana komennya yang didakwa berunsur fitnah ketika wawancara dengan Sinar Harian, baru-baru ini.

“Saya perlu mengambil tindakan untuk menyaman dia kerana fitnah. Apa yang dia katakan adalah fitnah… jadi saya bukan sahaja menuntut untuk memohon maaf, mungkin lebih daripada itu, tetapi kerana fitnah itu atas platform nasional,” katanya pada sidang media di ibu pejabat DAP Pulau Pinang.

Guan Engpada awalnya mempertimbangkan untuk membuat laporan polis, tetapi menjelaskan beliau tidak yakin polis akan menyiasat perkara itu, menurut MalayMail.

Dalam sesi temu bual secara langsung itu, Tajuddin mendakwa semasa pentadbiran Pakatan Harapan, pejabat MoF dihiasi dengan tanglung seperti tokong Cina malah ada kakitangannya yang pergi bekerja memakai seluar pendek.

Dakwaan palsu Tajuddin tidak dicabar oleh sesiapa pun dalam rancangan itu.

Lim juga menafikan terdapat kakitangan yang memakai seluar pendek untuk bekerja.

“Kami hanya memasang tanglung semasa Tahun Baru Cina, sama seperti kami memasang hiasan ketupat semasa Hari Raya dan kolam semasa Deepavali,” katanya.

Beliau menegaskan bahawa hiasan itu hanya untuk musim perayaan dan bukan ciri kekal.

Beliau melahirkan rasa kesal kerana sekali lagi isu perkauman dan agama digunakan menjelang Pilihan Raya Umum Ke-15 (PRU-15).

“Kita sepatutnya memberi tumpuan kepada ekonomi dan kejatuhan nilai ringgit yang menjejaskan sara hidup dan kos sara hidup rakyat,” katanya.


Adakah perlu menjadikan Felda sebagai modal setiap kali pilihan raya?

Sudah jelas setiap kali pilihan raya, modal berkempen oleh Barisan Nasional adalah Felda antara tumpuan utama bagi meraih undi.

Saya tidak melihat permainan menuding jari antara satu sama lain mengenai masalah Felda di antara bekas Perdana Menteri Dato’ Seri Mohd Najib Razak dan Ahli Majlis Pimpinan Tertinggi Parti Peribumi Bersatu Malaysia yang juga Menteri Kanan Perdagangan Antarabangsa dan Industri Dato’ Seri Mohamed Azmin Ali sebagai sesuatu yang sihat.

Saya percaya para pengundi terutamanya di 72 Tanah Rancangan Felda di Johor merangkumi 20 kawasan Dewan Undangan Negeri (DUN) sudah lali dan jemu dengan modal politik ini semenjak bertahun-tahun di kala demam pilihan raya.

Saya sedar bahawa modal kancah Felda dengan usaha bertali arus ke dalam lubuk fikiran generasi peneroka Felda sewaktu berkempen pilihan raya, tidak kira samada, pilihan raya umum atau pilihan raya kecil mahu pun pilihan raya negeri seperti yang kita lihat dengan PRN Johor kini, tidak akan membantu memulihkan atau menyelesaikan masalah Felda dengan kadar segera mahu pun meningkatkan kualiti taraf hidup mereka dalam sekelip mata.

Sebaliknya, saya mengharapkan pengundi Johor mendesak jawapan untuk soalan-soalan berikut:

1. Berapakah jumlah peneroka Felda di 72 Tanah Rancangan Felda di Johor?

2. Daripada jumlah tersebut, berapakah jumlah peneroka Felda yang hidup selesa dan
beroleh kejayaan sehingga ke hari ini termasuk generasi ke-2 dan ke-3?

3. Daripada jumlah tersebut, berapakah jumlah peneroka yang masih lagi dibebani
hutang dan hidup di bawah paras kemiskinan termasuk generasi ke-2 dan ke-3?

Berani untuk menjawab?

Seharusnya, fakta dan data perlu dijelaskan kepada para pengundi Johor khususnya warga Felda untuk mereka membuat keputusan yang terbaik pada hari mengundi.

Pemimpin Barisan Nasional dan Perikatan Nasional amat bijak kerap mengulangi retorik lama tanpa menyentuh fakta atau data terkini untuk menjelaskan masalah yang dihadapi oleh warga Felda.

Seribu satu pelan atau program pemulihan Felda, mahupun seribu satu kertas putih tidak akan mengubah nasib dan masa depan peneroka Felda.

Hanya kerajaan yang jujur, yang berani mengakui kelemahan dan kesilapan, yang akan mampu mengubah nasib peneroka Felda.

Sehingga masa itu tiba, pemimpin politik akan terus mempolitikkan isu Felda setiap kali pilihan raya demi kepentingan diri sendiri dan kuasa.

Manivanan Gowin
Timbalan Ketua Penerangan Pusat PKR

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ismail Sabri serah senarai Kabinet kepada Agong

Yang di-Pertuan Agong hari ini menerima senarai anggota Kabinet baharu yang dipersembahkan Perdana Menteri Datuk Seri Ismail Sabri Yaakob di Istana Abdulaziz di Kuantan, Pahang.

Istana Negara dalam kenyataan hari ini berkata sesi menghadap itu berlangsung selama 1 jam 30 minit bermula jam 11 pagi tadi.

“Pada sesi menghadap itu Seri Paduka telah berkenan menerima persembahan senarai anggota Jemaah Kabinet baharu dari Datuk Seri Ismail Sabri Yaakob susulan pelantikan beliau sebagai Perdana Menteri ke-9 pada 21 Ogos 2021 lalu,” kata Istana Negara.

Sesi menghadap hari ini adalah yang kali kedua bagi Ismail Sabri selaku Perdana Menteri. Sesi menghadap yang pertama telah berlangsung selepas Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Simpan Rahsia di Istana Negara pada 21 Ogos 2021 lalu.

Usai sesi menghadap, Yang di-Pertuan Agong dan Raja Permaisuri Agong berkenan mengurniakan santapan tengah hari kepada Perdana Menteri di Istana Abdulaziz.


SPRM kata tiada kes salah laku oleh Muhyiddin

Tiada sebarang salah laku yang dilakukan bekas Perdana Menteri Tan Sri Muhyiddin Yassin berhubung dakwaan mengatakan beliau menawarkan jawatan dalam syarikat berkaitan kerajaan (GLC) bagi mendapatkan sokongan politik.

Perkara itu disahkan Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar di Parlimen hari ini.

Susulan itu, katanya Suruhanjaya Pencegahan Rasuah Malaysia (SPRM) tidak meneruskan siasatan terhadap kes berkenaan.

Ini kerana katanya, SPRM mendapati tiada unsur salah laku mengikut akta SPRM berhubung dakwaan itu.

Menurutnya SPRM juga memaklumkan tiada unsur salah guna kuasa dilakukan Ahli Parlimen Pasir Salak daripada UMNO, Datuk Seri Tajuddin Abdul Rahman.

Beliau berkata SPRM mengklasifikasikan kedua-dua kes itu sebagai ‘Tiada Tindakan Lanjut (NFA)’.

“SPRM mendapati tiada unsur salah laku di bawah Akta SPRM,” kata Wan Junaidi memberikan jawapan bertulis kepada soalan yang diberikan Teo Nie Ching (Kulai-PH) di Parlimen.

Muhyiddin dikatakan disiasat kerana didakwa menawarkan jawatan dalam syarikat berkaitan kerajaan (GLC) sebagai pertukaran untuk sokongan politik, manakala Tajuddin pula disiasat atas dakwaan salah guna kuasa.

Sebelum ini rakaman audio yang tidak disahkan mendakwa Muhyiddin mahu memikat pemimpin UMNO menyertai Bersatu dengan janji-janji jawatan kerajaan tersebar di media sosial.

Rakaman itu dipercayai dibuat pada mesyuarat Majlis Tertinggi Bersatu pada 23 Februari 2020 sehari sebelum Tun Dr Mahathir Mohamad meletak jawatan sebagai perdana menteri dan pengerusi Bersatu.

Sementara itu, Tajuddin yang juga bekas Pengerusi Prasarana disiasat SPRM pada 28 Mei tahun lalu tetapi dibebaskan kemudian dengan ikat jamin.

Wan Junaidi bagaimanapun berkata siasatan terhadap Ahli Parlimen Kuala Langat Dr Xavier Jayakumar masih diteruskan.

Siasatan terhadap bekas bekas Menteri Air, Tanah dan Sumber Asli itu bermula Februari tahun lalu selepas SPRM menahan sekutunya dan Timbalan Ketua PKR Perak MA Tinagaran.


[KEMAS KINI] Kes kematian turun dua angka kepada 86

Kes kematian akibat Covid-19 di seluruh negara dalam tempoh 24 jam sehingga 12 tengah hari tadi kembali kepada dua angka apabila 86 kes direkodkan hari ini, kata Ketua Pengarah Kesihatan, Tan Sri Dr Noor Hisham Abdullah.

Paling banyak kematian dilaporkan ialah di Selangor iaitu 20 kes diikuti Johor (14); Negeri Sembilan (13); Kuala Lumpur (tujuh); Sarawak (lima) dan Kedah (empat).

Sabah, Melaka, Pahang, Perak, Wilayah Persekutuan Labuan, dan Pulau Pinang masing-masing merekodkan tiga kes, manakala masing-masing dua kes di Kelantan dan Terengganu.

Beliau berkata, sebanyak 883 pesakit kini dirawat di unit rawatan rapi (ICU) dengan 459 memerlukan alat bantuan pernafasan.

“Jumlah kes sembuh pula adalah sebanyak 6,624 menjadikan kumulatif kes 515,571, manakala jumlah kematian keseluruhan sehingga hari ini ialah 3,182,” katanya hari ini.

Dr Noor Hisham berkata, sejak 24 Mei 2021 hingga hari ini sebanyak 19 kes varian baharu Covid-19 dilaporkan di mana semuanya adalah Variant of Concern (VOC) iaitu empat (4) kes varian Delta (B.1.617.2) dan 15 kes varian Beta (B.1.351).

“Kes baharu varian Delta (B.1.617.2) yang dahulunya dikenali sebagai varian India adalah sebanyak tiga kes di Wilayah Persekutuan Labuan dan satu kes di Wilayah Persekutuan Kuala Lumpur.

“Kesemua tiga kes di Wilayah Persekutuan Labuan adalah jangkitan dari luar negara yang merupakan kes-kes dari kluster Layangan Labuan. Manakala satu kes di Wilayah Persekutuan Kuala Lumpur adalah jangkitan tempatan,” katanya.

Beliau berkata, bagi 15 kes baharu varian Beta (B.1.351) yang dahulunya dikenali sebagai varian South Africa pula, sebanyak enam kes dilaporkan di Johor, lima kes di Kelantan serta masing-masing satu kes di Wilayah Persekutuan Kuala Lumpur, Kedah, Melaka, dan Terengganu. Semua kes adalah merupakan jangkitan tempatan.

“Sehingga 4 Jun 2021, jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 138 kes. Daripada jumlah yang dikesan tersebut, 122 kes adalah VOC dan 16 kes adalah VOI,” katanya.


190 kes baharu, tiada kematian

Jangkitan harian Covid-19 dalam tempoh 24 jam semalam (Isnin, 27 Februari 2023) turun semula kepada 190 kes, berbanding 207 yang dicatat pada Sabtu, lapor Kementerian Kesihatan (KKM), hari ini.

Bagaimanapun, daripada jangkitan semalam 18 kes melibatkan kluster, berbanding tujuh pada Ahad. Semua kes kluster itu dilaporkan di Perak.

Data laman sesawang Github KKM yang dikemas kini tengah malam tadi juga menunjukkan daripada jumlah jangkitan baharu itu, sembilan kes membabitkan kanak-kanak berusia antara 0 hingga 12 tahun, turun berbanding 11 kes pada Ahad.

Enam daripada kes itu melibatkan kanak-kanak berusia 0 hingga empat tahun, dan tiga lagi (kanak-kanak lima hingga 12 tahun).

Jumlah kes baharu itu menjadikan kumulatif jangkitan sejak kes pertama Covid-19 dikesan di Malaysia pada 25 Januari 2020 sebanyak 5,042,585 kes, dengan 4,996,409 pesakit telah pulih, termasuk 177 yang sembuh semalam.

Daripada jumlah jangkitan semalam juga, 130 kes melibatkan individu yang telah menerima suntikan vaksin penggalak; 29 kes (individu lengkap vaksinasi); dua kes (individu belum lengkap vaksinasi); dan 29 kes (individu tidak divaksinasi).

Menurut data laman sesawang KKMNow pula, sehingga semalam sebanyak 9,219 kes Covid-19 masih aktif, meningkat berbanding 9,206 yang dicatat pada Ahad.

Sehingga semalam juga seramai 8,888 pesakit Covid-19 masih menjalani kuarantin di rumah (8,871 pada Ahad), sementara 325 pesakit mendapatkan rawatan di hospital, kekal seperti pada Ahad.

Jumlah pesakit yang dimasukkan ke unit rawatan rapi sehingga semalam bagaimanapun turun kepada enam orang, berbanding 10 yang dicatat pada Ahad dan 12 pada Sabtu, dengan tiga daripadanya daripadanya memerlukan alat bantuan pernafasan (enam pada Ahad).

KKM juga melaporkan tiada pesakit meninggal dunia akibat komplikasi Covid-19 semalam – hari ketujuh berturut-turut.

Ini menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,957 kes, termasuk 7,873 kes kematian di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Singapura perketat kemasukan rakyat Indonesia

Singapura memperketatkan langkah keselamatan di sempadan negaranya ke atas keluar masuk rakyat Indonesia berkuat kuasa serta-merta, kata Kementerian Kesihatan negara itu dalam satu kenyataan.

Kenyataan itu berkata kelulusan kemasukan bagi warganegara Indonesia ke Singapura akan dipertimbangkan dan langkah pengurusan keselamatan tambahan akan dilaksanakan bagi mengawal penyebaran varian Delta Covid-19.

Mulai 13 Julai, Kementerian Kesihatan memaklumkan semua pengunjung yang mempunyai sejarah perjalanan ke Indonesia dalam tempoh 21 hari tidak dibenarkan transit di Singapura.

Bagi mereka yang mempunyai sejarah perjalanan ke Indonesia dalam tempoh 21 hari dan ingin memasuki Singapura, mereka perlulah melakukan ujian saringan polymerase chain reaction (PCR) Covid-19 yang diambil dalam masa 72 jam sebelum berlepas ke Singapura dengan hasil ujian negatif.

Namun, Kerajaan Singapura sudah meminda semula syarat kemasukan tersebut, bagi pengunjung dari Indonesia yang ingin ke Singapura di mana mereka perlu menunjukkan hasil ujian PCR negatif Covid-19 yang sah dan mestilah dilakukan dalam tempoh 48 jam sebelum memulakan perjalanan ke Singapura bermula 13 Julai ini.

Kementerian memaklumkan kepada pengunjung yang tiba di Singapura tanpa keputusan ujian PCR negatif yang sah kemungkinan tidak akan dibenarkan masuk ke Singapura.

Katanya, bagi penduduk tetap dan pemegang pas jangka panjang yang tidak mematuhi syarat baharu itu, permit atau pas mereka akan ditarik balik dan dibatalkan.

Pengunjung yang tiba di Singapura dengan hasil ujian PCR negatif juga masih tertakluk kepada Notis Tinggal di Rumah (SHN) selama 14 hari di kemudahan khas SHN yang disediakan dan perlu melakukan ujian saringan PCR semasa hari ketibaan dan pada hari ke 14 kuarantin.

Selain itu, ujian Antigen Rapid Test (ART) kendiri juga perlu dilakukan pada hari ketiga, ketujuh dan hari ke 11 selepas ketibaan.

Indonesia hari ini telah mencatatkan 35,094 kes jangkitan Covid-19 dan 826 kes kematian, yang menjadikan jumlah keseluruhan kes di Republik ini sudah melebihi 2.49 juta dan 65,457 kes kematian telah direkodkan.

Semalam, pihak berkuasa Indonesia dalam usaha memperluas sekatan sempadan negeri di 15 lokasi baru di seluruh Nusantara itu bagi mengelakkan terjadinya krisis yang sama seperti di Pulau Jawa, dimana hospital sudah penuh, bekalan oksigen tidak mencukupi dan kawasan perkuburan di Jakarta untuk pesakit Covid-19 juga sudah hampir penuh. – Agensi


Kenyataan bercanggah: Saksi ke-3 pembelaan Zahid berdepan dakwaan

Mahkamah Tinggi Kuala Lumpur hari ini (22 September 2022) membenarkan pihak pendakwaan memulakan prosiding dalam usaha untuk menolak saksi pembelaan yang memberi keterangan memihak kepada Datuk Seri Ahmad Zahid Hamidi.

Dalam erti kata lain, pihak pendakwaan dibenarkan memulakan prosiding mahkamah untuk mencabar kredibiliti saksi ini berhubung percanggahan dalam apa yang diberitahunya kepada Suruhanjaya Pencegahan Rasuah Malaysia (SPRM) sebelum ini, dan mengenai apa yang diberitahunya kepada mahkamah hari ini.

Selepas mendengar hujah daripada kedua-dua pihak pendakwaan dan peguam Zahid, Hakim Mahkamah Tinggi Datuk Collin Lawrence Sequerah memutuskan bahawa pihak pendakwaan boleh memulakan prosiding pendakwaan terhadap saksi pembelaan ketiga Zahid, Jefri Jamil.

“Keputusan mahkamah ini ialah Seksyen 155 Akta Keterangan membenarkan pemecatan mengikut keadaan yang ditetapkan dalam akta ini, dan seksyen ini tidak merujuk sama ada dokumen itu diklasifikasikan sebagai OSA (Akta Rahsia Rasmi) atau sebaliknya.

“Jadi keputusan mahkamah ini adalah saya akan membenarkan prosiding pendakwaan dimulakan,” kata Sequerah, memetik laporan MalayMail.

Di bawah Seksyen 155, melalui pembuktian bahawa kenyataan saksi itu tidak konsisten dengan mana-mana bahagian keterangannya, maka saksi itu boleh didakwa.

Terdahulu, Jefri, 38 tahun, yang merupakan pengarah syarikat kontraktor pembinaan Teknik Sempurna (M) Sdn Bhd membaca keterangan saksinya di mahkamah, dan turut menjawab soalan peguam Zahid, Aiman Abdul Rahman ketika pemeriksaan utama dan menjawab soalan daripada pendakwaan semasa pemeriksaan balas.

Jefri memberi keterangan sebagai saksi pembelaan ketiga bagi Zahid dalam perbicaraan yang terakhir melibatkan 47 pertuduhan berkisar kepada dakwaan menerima rasuah, pecah amanah jenayah (CBT) dana Yayasan Akalbudi (YAB) dan pengubahan wang haram.

Selepas Jefri berkata dia tidak ingat apa yang dia telah beritahu SPRM pada masa lalu apabila kenyataannya direkodkan, Timbalan Pendakwa Raya yang mengetuai kes itu Datuk Raja Rozela Raja Toran memaklumkan kepada Mahkamah Tinggi bahawa pihak pendakwaan ingin memulakan prosiding pendakwaan terhadap saksi itu.

Usaha pihak pendakwaan untuk mendakwa Jefri adalah berdasarkan percanggahan antara apa yang diberitahunya kepada SPRM semasa siasatan dan apa yang dia beritahu mahkamah hari ini ketika perbicaraan Zahid.

Peguam utama Zahid, Hisyam Teh Poh Teik kemudian membantah permohonan pihak pendakwaan untuk memulakan prosiding pendakwaan terhadap Jefri, dengan menyatakan bahawa pasukan peguam Zahid sebelum ini meminta kenyataan Jefri kepada SPRM diberikan dan pihak pendakwaan telah mengklasifikasikan dokumen sedemikian di bawah OSA.

“Jadi dalam keadaan begini, saya rasa permohonan oleh rakan saya tidak boleh bertahan. Kertas-kertas ini kini telah diklasifikasikan di bawah OSA,” hujahnya.

Berhujah bahawa pihak pendakwaan tidak boleh “berlaku panas dan sejuk”, Hisyam berkata adalah tidak adil bagi pihak pendakwaan untuk membantah dan menafikan akses peguam Zahid untuk mendapatkan kenyataan SPRM dengan memberi alasan OSA, sementara pihak pendakwaan pula boleh bergantung kepada SPRM apabila kenyataan itu sesuai dengan pihak pendakwaan.

Raja Rozela menegaskan bahawa Seksyen 155 membenarkan saksi didakwa jika keterangan mahkamahnya tidak konsisten dengan kenyataan sebelumnya, dan berhujah bahawa permohonan peguam Zahid sebelum ini untuk mendapatkan akses kepada kenyataan SPRM adalah perkara yang berbeza daripada permohonan pendakwaan.

“Adalah salah untuk mengatakan kami ‘panas dan sejuk’, kerana tindakan yang kami ambil dikawal oleh dua peruntukan undang-undang yang berasingan, kami berhak untuk memulakan prosiding pendakwaan, jika Yang Arif membenarkan kami berbuat demikian, setelah mendapati bahawa terdapat percanggahan material dalam kenyataan itu,” katanya.

Raja Rozela berhujah bahawa sama ada dokumen itu dinyahklasifikasikan adalah tidak relevan dan merupakan perkara yang berasingan kepada permohonan pendakwaan.

Selepas mendengar kedua-dua belah pihak, Sequerah kemudian membenarkan pihak pendakwaan memulakan prosiding mendakwa Jefri.

Ini tidak bermakna Jefri telah pun didakwa atau menjadi saksi yang tidak benar atau tidak boleh dipercayai.

Bagi situasi seperti kes Jefri, prosiding pendakwaan lazimnya melibatkan penentuan sama ada terdapat percanggahan material dalam apa yang dia katakan sebelum ini dan apa yang dia beritahu mahkamah, dan boleh menyebabkan saksi kemudiannya diberi peluang untuk menjelaskan percanggahan, sebelum mahkamah memutuskan sama ada penjelasan itu memuaskan atau jika saksi itu akan didakwa.

Dalam perbicaraan ini, Zahid menghadapi 47 pertuduhan iaitu 12 pertuduhan pecah amanah jenayah (CBT) berhubung RM31 juta dana Yayasan Akalbudi (YAB), 27 pertuduhan pengubahan wang haram dan lapan pertuduhan rasuah melibatkan RM21.25 juta.

Presiden UMNO itu adalah pemegang amanah dan kemudiannya menjadi penandatangan tunggal cek untuk YAB, sebuah yayasan yang ditubuhkannya untuk membasmi kemiskinan dan membantu golongan miskin.

Dua belas pertuduhan pecah amanah jenayah adalah berhubung dakwaan penyelewengan dana YAB, termasuk RM1.3 juta melalui 43 keping cek bil kad kredit isteri dan RM107,509.55 melalui tiga cek insurans kenderaan dan cukai jalan bagi 20 kenderaan milik persendirian.

Cek RM1.3 juta kepada persatuan bola sepak polis; cek RM10 juta untuk pinjaman kepada Armada Holdings Sdn Bhd; RM360,000 melalui dua cek kepada firma perunding politik TS Consultancy & Resources; dan lebih RM17. 9 juta dana dipindahkan daripada YAB kepada firma guaman Lewis & Co.

Perbicaraan bersambung petang ini.


Jho Low makan tengah hari dengan pegawai TIA, bank: Saksi kes Najib

Seorang saksi memberitahu Mahkamah Tinggi Kuala Lumpur bahawa ahli perniagaan dalam buruan Low Taek Jho atau Jho Low hadir ketika makan tengah hari bersama pegawai Ambank dan Lembaga Pelaburan Terengganu Berhad (TIA) di Hotel Mandarin Oriental di ibu negara.

Bekas Pengarah Urusan AmInvestment Bank Berhad Kok Tuck Cheong berkata perjumpaan secara kasual itu dihadiri lima atau tujuh pegawai Ambank dan TIA pada 2009.

“Ketika itu, saya diperkenalkan kepada Jho Low oleh Chan Wan Seong (Pengarah Perhubungan Perbankan Ambank ketika itu),” katanya menjawab soalan peguam utama Datuk Seri Najib Razak, Tan Sri Muhammad Shafee Abdullah, hari ini (12 Oktober 2022).

Ditanya sama ada perjumpaan makan tengah hari itu ada kaitan dengan pengeluaran Nota Jangka Sederhana Islam (IMTN) bernilai RM5 bilion oleh TIA, Kok berkata mereka tidak membincangkan urusan perniagaan yang serius.

Memetik BH beliau juga tidak ingat sama ada Datuk Shahrol Azral Ibrahim Halmi yang juga Ketua Pegawai Eksekutif (CEO) TIA turut hadir.

Muhammad Shafee: Siapa yang bayar bil (makan tengah hari)?

Tuck Cheong: Boleh jadi pegawai bank dan sebelah pihak lagi (TIA) tetapi memang bukan saya yang bayar

Muhammad Shafee: Adakah kamu tahu Jho Low pernah dianggap sebagai penasihat TIA?

Tuck Cheong: Namanya pernah ditimbulkan tetapi ia bukan kenyataan fakta yang konkrit.

Muhammad Shafee: Secara rasmi dia berada dalam lembaga sebagai penasihat TIA?

Tuck Cheong: Bukan (penasihat) ketika perjumpaan itu.

TIA ditubuhkan pada Februari 2009 dan dimiliki oleh Menteri Besar Terengganu Diperbadankan, dengan Sultan Terengganu yang kemudiannya menjadi Yang di-Pertuan Agong, Sultan Mizan Zainal Abidin sebagai pemilik majoriti.

TIA kemudian dipindahkan kepada kerajaan Persekutuan melalui Menteri Kewangan Diperbadankan (MKD) pada Julai 2009 dan dinamakan semula sebagai 1Malaysia Development Berhad (1MDB) pada September tahun sama.

Shahrol Azral dalam keterangan di mahkamah sebelum ini berkata, pengambilalihan TIA kepada 1MDB bertujuan menyembunyikan penyelewengan Datuk Seri Najib Razak ke atas bon IMTN berjumlah RM5 bilion yang dimohon TIA.

Shahrol Azral dilaporkan yakin dasar pengambilalihan itu dirancang oleh Jho Low dengan restu Najib untuk menyembunyikan penyelewengannya ketika penerbitan bon berkenaan dengan Jaminan Kerajaan yang dibuat pada Mei 2009.

Katanya, Jho Low mengarahkannya menulis surat kepada Najib bagi memastikan 1MDB tidak perlu diaudit.

Najib, 69 menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Perbicaraan di hadapan Hakim Datuk Collin Lawrence Sequerah bersambung esok.


Tak amal perkauman sediakan bank soalan murid sekolah rendah: Radzi

Kementerian Pendidikan (KPM) tidak mengamalkan perkauman dalam menyediakan bank soalan bagi murid sekolah rendah yang menduduki Ujian Akhir Sesi Akademik.

Menteri Kanan Pendidikan Datuk Dr Radzi Jidin berkata penyediaan bank soalan itu adalah berdasarkan subjek teras iaitu Bahasa Melayu, Bahasa Inggeris, Sejarah, Sains dan Matematik.

“Mengenai subjek di sekolah rendah, (bank soalan) itu adalah (untuk) subjek teras, tidak kira subjek apa atau bahasa apa, kalau itu adalah subjek teras, itu (bank soalan) yang kita sediakan untuk murid sekolah rendah. Ini bukan soal perkauman.

“Kita tidak mahu nanti akan ada satu tekanan besar kepada murid untuk melihat bahawa ujian akhir tahun ini sebagai satu ujian yang besar,” katanya pada sesi soal jawab di Dewan Rakyat hari ini, menurut BN.

Beliau menjawab soalan tambahan Teo Nie Ching (PH-Kulai) yang mempersoalkan tindakan KPM tidak menyediakan bank soalan secara menyeluruh terutama bagi Sekolah Jenis Kebangsaan (SJK) Cina atau Tamil.

Laporan itu juga memetik Radzi sebagai berkata, bagi sekolah menengah pula, penyediaan bank soalan dibuat untuk keseluruhan subjek.

Mengulas mengenai Pentaksiran Berasaskan Sekolah (PBS), Radzi berkata, ia bukan sesuatu yang baharu kerana sudah diperkenalkan pada 2011 untuk sekolah rendah dan sekolah menengah pada 2012.

“Perkara ini sebenarnya sudah dilaksanakan 10 tahun lalu, bukan sesuatu yang baharu dan jika kita bercakap soal kekangan dalam konteks memerlukan setiap kelas kurang 25 orang dan sebagainya, ini menyebabkan kita tidak dapat melaksanakan satu perubahan besar kepada kaedah pengajaran dan pembelajaran (PdP) dalam kelas.

“Sebab itu mana-mana pembuatan dasar di dunia, setiap dasar ada kekangan masing-masing dan kita membuat keputusan berdasarkan kekangan yang ada,” katanya.

Justeru, katanya, KPM sedang berusaha melatih guru bagi meningkatkan kreativiti, inovasi dan kecekapan khususnya bagi memastikan PdP dalam kelas dapat dilaksanakan dengan berkesan.


Tunggu PRN selesai, PN tak terburu-buru umum calon KM: Wan Saiful

Perikatan Nasional (PN) akan menunggu Pilihan Raya Negeri (PRN) Melaka selesai terlebih dahulu sebelum mengumumkan calon Ketua Menteri (KM) kerana fokus sekarang adalah memastikan menang semua calon yang bertanding.

Perkara itu dijelaskan Ketua Penerangan Bersatu, Datuk Wan Saiful Wan Jan yang berkata fokus sekarang adalah bagi memastikan kemenangan diperoleh terlebih dahulu dan siapa yang bakal menjadi KM akan diputuskan kepada Majlis Tertinggi PN.

“Saya rasa biar kita fokus terlebih dahulu dengan PRN dan kemudian baru umum calon Ketua Menteri. Sebenarnya telah ada perbincangan dan sudah ada idea, siapa yang hendak dinamakan bagi mengisi jawatan berkenaan.

“Siapa ada dalam dewan undangan negeri (DUN), kita akan pilih jadi calon Ketua Menteri dan biar Majlis Tertinggi yang umumkan nanti,” katanya pada sidang media hari ini.

Dalam sidang media, turut hadir Pesuruhjaya PAS Melaka, Datuk Kamarudin Sidek dan Pengerusi Gerakan Melaka, Datuk Seri Michael Gan Peng Lam.

Terdahulu, Barisan Nasional (BN) dan Pakatan Harapan (PH) menamakan calon Ketua Menteri masing-masing iaitu Datuk Seri Sulaiman Md. Ali yang juga penyandang kerusi DUN Lendu dan Pengerusi PH Melaka, Adly Zahari.

Berhubung kerjasama dengan parti lain jika tidak mencapai majoriti, Wan Saiful berkata, perkara itu akan dinilai selepas PRN tamat.

Menurutnya, PN mahu memenangi seberapa banyak kerusi bagi membentuk sebuah kerajaan negeri yang stabil.

“Saya harapkan rakyat Melaka mengambil iktibar daripada apa yang berlaku ketika ini dengan memilih PN bagi membentuk kerajaan majoriti.

“Saya tidak suka membuat spekulasi, kita lihat selepas PRN nanti,” ujarnya.


1,231,562 kanak-kanak lengkap divaksinasi hingga semalam

Sebanyak 8,538 dos vaksin Covid-19 jenis Pfizer Comirnaty 10mcg Concentrate for Dispersion for Injection, diberikan kepada kanak-kanak berusia lima hingga di bawah 11 tahun semalam (11 Jun 2022).

Di bawah Program Imunisasi Covid-19 Kebangsaan Kanak-Kanak (PICKids) yang dilancarkan 3 Februari lalu, sebanyak 8,029 kanak-kanak menerima dos kedua, manakala 509 lagi dos pertama.

Sehingga semalam, 2,966,164 dos telah diberikan, dengan seramai 1,231,562 atau 34.7 peratus kanak-kanak telah lengkap divaksinasi, sementara 1,734,602 atau 48.9 peratus lagi menerima dos pertama.

Sementara itu, sejak September tahun lalu hingga semalam sebanyak 5,919,036 dos vaksin telah diberikan kepada remaja berusia 12 hingga di bawah 18 tahun.

Daripada jumlah itu, 2,912,976 atau 93.6 peratus remaja telah lengkap divaksinasi, manakala 3,006,060 atau 96.6 peratus lagi menerima sekurang-kurangnya satu dos.

Manakala, sejak PICK dilancarkan pada 24 Februari tahun lalu pula sebanyak 62,160,731 dos vaksin telah diberikan kepada golongan dewasa berusia 18 tahun dan ke atas.

Seramai, 23,267,895 atau 98.9 peratus daripadanya menerima sekurang-kurangnya satu dos, manakala 22,990,759 atau 97.7 peratus lagi menerima dua dos.

Bagi golongan dewasa, suntikan vaksin mereka dikira tidak lengkap sekiranya tidak mendapatkan dos penggalak.

Sehingga kini, 16,116,695 atau 68.5 peratus individu dewasa telah menerima suntikan dos penggalak vaksin Covid-19.

Keseluruhannya sebanyak 71,045,931 dos vaksin telah diberikan kepada populasi Malaysia, termasuk rakyat asing, sejak 24 Februari tahun lalu, dalam usaha kerajaan menangani jangkitan Covid-19.


Letak Ismail Sabri sebagai ‘poster boy’ hanya umpan, Zahid mahu jadi PM

Datuk Seri Ahmad Zahid Hamidi sebenarnya mempunyai cita-cita mahu menjadi Perdana Menteri (PM), dakwa bekas ahli Majlis Tertinggi UMNO, Datuk Seri Tajuddin Abdul Rahman.

Ahli Parlimen Pasir Salak itu mendakwa langkah Presiden UMNO itu menamakan Perdana Menteri Datuk Seri Ismail Sabri Yaakob sebagai “poster boy” bagi Barisan Nasional (BN) sebenarnya hanya umpan supaya disegerakan pilihan raya umum ke-15 (PRU-15).

“Tak boleh pakai cerita poster boy ini semua, ini semua umpan… umpan kepada Perdana Menteri supaya dia bersetuju mengadakan pilihan raya (segera).

“Bila ada pilihan raya, dia (Zahid) masih nak bertanding, jadi Presiden parti, kalau menang UMNO, tak menang pun tapi UMNO jadi parti komponen utama dalam kerajaan baharu, dia lah jadi Perdana Menteri,” katanya semasa sidang media hari ini.

Pada April lalu, UMNO mengumumkan keputusan untuk mengangkat Ismail Sabri sebagai calon PM bagi BN jika memenangi PRU-15.

Tajuddin juga mendakwa Zahid akan menyusun calon-calon yang menyokongnya untuk bertanding di kerusi Parlimen pada PRU-15 nanti, ia bertujuan untuk memastikan mereka menyokongnya menjadi PM.

“Tak boleh pakai (janji Ismail Sabri jadi PM), dia (Zahid) akan atur siapa calon-calon Parlimen… di kawasan sendiri pun saya sudah jadi sasaran nak letak orang lain bertanding,” katanya lagi.

Selain itu, Tajuddin juga tidak bersetuju apabila Zahid menjadikan Pilihan Raya Negeri (PRN) Melaka dan Johor sebagai rujukan untuk dijadikan alasan supaya PRU-15 disegerakan.

“Jangan ambil PRN Melaka dan Johor sebagai rujukan, dahulu semasa PRK (Pilihan Raya Kecil) Kuala Kangsar dan Sungai Besar kita menang besar tetapi sekali PRU lingkup (BN),” katanya lagi.

Jelasnya lagi, peratusan pemilih yang keluar mengundi semasa PRN Melaka dan Johor adalah rendah, senario berbeza sebaliknya semasa PRU kerana peratusan pengundi pastinya lebih tinggi dan ia pastinya akan memberi kelebihan kepada pihak lawan.

“Yang turun mengundi semasa Melaka dan Johor tak sampai 50 peratus… PRU nanti, ingat macam itu… PRU tak kurang 80 peratus, saya tahu lah sebab saya dahulu pengarah pilihan raya,” katanya lagi.

Semasa PRN Melaka dan Johor sebelum ini, BN berjaya menguasai majoriti dua pertiga tetapi jumlah peratusan pengundi yang keluar sangat rendah bawah 50 peratus.

Tajuddin yang baharu dipecat sebagai ahli MT oleh Zahid juga menggesa supaya beliau meletak jawatannya jika sayang kepada parti.

“Sudah sampai masanya eloklah Zahid secara baik jika sayang parti dan perjuangan perlu lepas jawatan Presiden parti itu, lepaskan,” katanya lagi.


Pelakon Star Trek, manusia tertua bakal ke angkasa lepas

Pelakon filem terkenal sains fiksyen Star Trek, William Shatner bakal berlepas ke angkasa lepas esok, penerbangan itu sepatutnya dijadualkan hari ini tetapi terpaksa ditunda sehari susulan keadaan cuaca yang tidak mengizinkan.

Daily Mail melaporkan, ikon Star Trek berumur 90 tahun itu akan melakukan pengembaraan ke angkasa lepas dengan roket milik Blue Origin esok, dari Van Horn di Texas pada pukul 8.30 pagi, waktu tempatan.

“Melalui penelitian keadaan angin hari ini, pasukan misi Blue Origin mengambil keputusan untuk menundakan pelancaran roket NS-18 dan menyasarkan perjalanan pada keesokan harinya, pada Rabu, 13 Oktober,” kata jurucakap dari Origin Blue.

Shatner yang memegang watak ‘Kapten Kirk’ dalam filem siri sains fiksyen itu, akan menjadi pelakon Star Trek pertama mengembara ke angkasa lepas sebagai tetamu di roket suborbital milik syarikat hartawan, Jeff Bezos.

Roket NS-18 itu akan membawa Shatner bersama tiga kru, melepasi garisan Karman iaitu sempadan yang dikitiraf antarabangsa sebagai tanda permulaan melepasi ruang angkasa terletak 100 kilometer di atas permukaan bumi.

Selain itu, Shatner bakal menempuh pengalaman ‘terapung’ di angkasa selama empat minit untuk menikmati permandangan bumi dari atas.

Keputusan Blue Origin untuk menghantar seorang watak paling terkenal dalam Star Trek, Shatner untuk penerbangan kedua syarikat itu mendapat sambutan yang menggalakkan dalam sektor pelancongan angkasa lepas.

Pada minggu lalu, pelakon kelahiran Kanada itu berkongsi kegembiraannya dengan para peminat di New York Comic Con mengenai misi pengembaraanya ke angkasa lepas.

Sementara itu, Shatner juga ada berkongsi perbualannya bersama Bezos, dimana saat beliau dimaklumkan akan menjadi manusia paling tua yang bakal mengembara ke angkasa lepas.

Shanter memaklumkan, beliau akan memecahkan rekod sebelum ini, dicatatkan oleh angkasa Wally Frunk, 82 tahun yang mengikuti pengembaraan pertama Blue Origin pada Julai lalu.